Карантиндаги яшаш жойларига олиб келинган чўчқа гўштига навбатда турган хитойликлар, Ухань, Хитойнинг Хубей вилояти, 2020 йил 18 март. COVID-19 вирусининг Ухандан чиққанини исботловчи алоҳида ва рад этиб бўлмайдиган илмий далиллар мавжуд эканига қарамай, Хитой уларни рад этишга ва ўзгартиришга ҳаракат қилмоқда. (STR/AFP)\nДунё бўйлаб коронавирус пандемияси кучайиб бораётган бир вақтда Хитой, Россия ва Эрон томонидан тарқатилаётган дезинформация кампанияси халқаро ҳамжамиятнинг эътибор марказига тушган.\nБу уч ҳукумат фаол равишда COVID-19 вирусининг келиб чиқишига оид муқобил иддаоларни ёйинламоқда.\nХитой ҳукуматининг аввалги баёнотларида янги коронавирус Уханда келиб чиққани аниқ ҳужжатлаштирилган ва тасдиқланган.\nКасалланиш ва ўлим билан боғлиқ илк ҳолатлар Уханда қайд этилган. Хитой ҳукумати унинг тарқалишини назоратга олишидан аввал бу ҳалокатли вирус бутун дунёга тарқаб кетди, кундалик ҳаёт тарзини ўзгартириб, бир неча ўн минглаб одамларни зарарлади ва шу кунгача 10 мингдан ортиқ одамнинг ҳаётига зомин бўлди.\nКоронавирус пандемияси сабабли павозларнинг тўхтатилиши ортидан Москвада қолиб кетган Марказий осиёликлар Москванинг Внуково аэропортида уйга қайтиш учун ўз рейсларини кутмоқда, 2020 йил, 24 март. (Александр Неменов/AFP)\nМарт ойи бошларида Теҳрондаги назорат пунктида йўловчиларнинг тана ҳароратини текшираётган эронлик шифокор. (ISNA)\nРад этиб бўлмайдиган далилларга қарамай, Хитой, Россия ва Эрон режимларининг ҳар бири ўзининг ғаразли мақсади йўлида COVID-19 вирусининг келиб чиқиши ҳақида ёлғон хабарларни тарқатмоқда.\nХитой айбини тан олмаяпти\nХитой коронавирус пандемиясининг дунё бўйлаб тарқалишидаги ролига нисбатан танқидларга қарши фаоллик билан курашар экан, бунинг учун фитна назарияларини илгари сурмоқда.\nРасмийлар Хитойда пайдо бўлган вирус бутун дунёда мисли кўрилмаган зарар етказаётганини тушунганларидан кейин Хитойнинг дезинформация машинаси ишга тушди.\nФевраль ойи охирида Хитой ташқи ишлар вазирлиги вакили Чжао Лицзянь «COVID-19 вируси Хитойда аниқланган бўлса-да, у Хитойда пайдо бўлган дегани эмас», дея шубҳа уруғини соча бошлаган.\n«Уханга эпидемияни АҚШ армияси олиб келган бўлиши мумкин. Шаффоф бўлинг! Маълумотларни очиқланг! АҚШ бизга тушунтириш бериши керак», деб ёзган Чжао 12 март куни ўзининг Твиттер саҳифасида.\n22 март куни эса Чжао ўз фикрини ўзгартириб, Твиттерда вирус ўтган йили сентябрь ойида Қўшма Штатларда пайдо бўлган деб ёзди ва АҚШ ҳукумати «нолинчи бемор» бемор ҳақида батафсил маълумот излаши кераклигини айтди.\nХитой расмийлари тарқатаётган маълумотларнинг аниқлиги борасида халқаро хамжамиятнинг хавотири кучаймоқда. 18 март куни Хитой маҳаллий миқёсда касалланиш билан боғлиқ янги ҳолат қайд этилмагани ҳақида хабар берган. COVID-19 вирусининг тарқалиш кўламини ҳисобга олганда, кўпчилик кузатувчилар Хитойда янги касалланиш ҳолатлари юз бермагани ҳақидаги маълумотларга шубҳа билдирган.\n23 март куни Пекин Москва билан бирга Бирлашган Миллатлар Ташкилоти Хавфсизлик кенгаши томонидан таклиф этилган вируснинг тарқалишига оид декларацияга вето қўйди.\nҲужжат лойиҳасида «халқаро миқёсдаги тинчлик ва хавфсизликка таҳдид солиши мумкин бўлган COVID-19 вирусининг мисли кўрилмаган даражада тарқалиши юзасидан хавотирлар кучайиб бораётгани» таъкидланади.\nҲужжат вирус тарқалишига оид масалаларда «тўлиқ шаффофликка» чақиради. Айрим кузатувчиларга кўра, бунда Хитойнинг ҳукумат сирларига нисбатан танқидлар назарда тутилган.\nРоссия одамлар ҳаётини хавф остида қолдирмоқда\nКремлпараст оммавий ахборот воситалари соғлиқни сақлаш тизимларига нисбатан ишончни сўндириш орқали Ғарбдаги инқирозни янада оғирлаштириш мақсадида COVID-19 ҳақида дезинформация тарқатмоқда.\nМарт ойи бошларида Европа Иттифоқининг Россия дезинформациясига қарши курашувчи Stratcom East ишчи гуруҳи 22 январдан бери коронавирусга оид 80 та дезинформация ҳолати аниқланганини маълум қилган.\nШу билан бирга, Россия президенти Владимир Путин коронавирус инқирози ва унинг атрофида юз бераётган дезинформация кампаниясини ўз ҳукмронлигини узайтириш мақсадида конституциявий ўзгаришларни жорий қилиш учун қўллаётгани ҳақидаги тахминлар ҳам йўқ эмас.\nМафкурани Эрон халқидан устун қўйиш\nЎз навбатида Теҳрон турли фитна назарияларини тарқатмоқда, улардан энг асосийси – «бу вирусни АҚШ ишлаб чиққан» деган иддао бўлиб, у Эроннинг вирус тарқалишини назорат қилолмагани ҳақидаги айбловлардан чалғитишга қаратилган.\n29 феврал куни АҚШ ҳукумати вирусдан азият чеккан Эронга ўз ёрдамини таклиф қилди.\nБироқ, кўмакни қабул қилиш ва Эрон халқига ёрдам бериш ўрнига, 22 март куни мамлакат олий руҳонийси Оятуллоҳ Али Ҳоманаий таклифни рад этиб, бу Эронда вирус инқирозини кучайтиришга қаратилган ҳаракат эканлигини таъкидлаган.\n«Ҳоманаий бу таклифни рад этди, сабаби у тинимсиз равишда фитна назарияларини ишлаб чиқиш устида ишламоқда ва мафкурани Эрон халқидан устун қўймоқда», деди АҚШ Давлат котиби Помпео 23 март куни.\n«Режим, афсуски, тасдиқланганидан анча юқори бўлган касалланиш ва ўлим ҳолатлари ҳақида Эрон халқи ва дунё ҳамжамиятига ёлғон сўзлашда давом этмоқда», деди у.\nCOVID-19 билан касалланиш ва ўлим ҳолатлари тўғрисидаги аниқ маълумотларни жамоатчиликка етказишда Эрон режимининг шаффоф эмаслиги халқаро ҳамжамиятни хавотирга солиб қўйган.\n24 март куни Теҳрон коронавирус билан боғлиқ 122 та янги ўлим ҳолатини тасдиқлади, шу тариқа ўлганларнинг расмий сони 1934 тага, касалланганлар эса 24811 кишига етган.\nМасъулиятни зиммасига олиш ва ёрдамни қабул қилиш ўрнига, Ҳоманаий мамлакат аҳолисининг эътиқодига кўпроқ умид қилаётган кўринади.\nУ эронликларни эпидемияга қарши кураш бўйича ҳукуматнинг кўрсатмаларига амал қилишга чақирар экан, «барча нарсага Қодир Зот Эрон халқи, барча мусулмон миллатлар ва бутун инсоният бошига келган бу мусибатга барҳам беришини» айтган.\nАмерика Қўшма Штатларининг хатоси, Трамп танқидчиларининг фикрича, АҚШ раҳбарияти коронавирус таҳдидига қарши курашда нотўғри йўл танлаган. Трамп маъмурияти вирус хавфини жиддий қабул қилмади. «Америка ҳаммасидан устун» шиорини такрорлар экан, ҳукумат уларнинг сиёсий тизими ҳамманикидан яхшироқ эканлигига урғу бериш билан банд бўлди. У халқаро инқирозга қарши курашга бошчилик қила олмади. Эндиликда унинг халқаро лидер сифатидаги мақоми сўроқ остида қолмоқда.\nВирус Хитойда тарқалгани рост, аммо у сунъий йўл билан яратилмаган. Бу жуда ғалати ва расмий маълумотларга мос келмайди. Бу тармоқ мақола ёзишда шахсий ҳис-туйғулар ва нафрат қўшар экан.\nҲаммангиз ахмоқсиз. Ақли пастлар учун мақола ёзасиз.\nБир тийинга қиммат нашр! Бу пилчиллаган мақолаларни ким ўқиркин, ҳайронман???? Ғарб ташвиқоти жонимга тегиб кетди!!! Тишини суғуриб олинган ит тишлай олмаса ҳам акиллайвераркан!\nҚандай бузуқ нашр бу? Ким бундай ғаламис мақолаларни ўқийди ва ишонади???? Лаънати америкослар!!! Итнинг тишини суғуриб олсангиз тишлай олмайди, фақат ҳуради!\nРоссиядан ҳар қандай ёмонликни кутиш мумкин, давлатнинг ўзи шунақа\nБу нима сафсата\nБизда, Қозоғистонда ўтган йилнинг ноябр ойи бошларида одамлар орасида тушунарсиз шамоллаш тарқала бошлади, бу бошқа мамлакатларда ҳам кузатилди (коронавирус ҳақидаги кўплаб видеоларга ёзилган фикр-мулоҳазаларни ўқиб кўринг). Биз шамоллаш аломатлари билан дарров врач олдига югуришга одатланмаганмиз. Шунинг учун Соғлиқни сақлаш вазирлиги томонидан касалланиш ва ўлим ҳолатлари қайд этилмади. Аммо Хитойда одамлар шамоллашнинг илк аломатлари пайдо бўлиши биланоқ касалхоналарга мурожаат қилишган. Шунинг учун, беморлар оқиб кела бошлагач, Хитой бу ҳақда биринчи бўлиб жар сола бошлади. Агар Қозоғистон ва бошқа мамлакатларда одамлар 2019 йил ноябр ойидан бошлаб илк аломатлар кузатилиши билан касалхонага боришганида, коронавирус билан оғриган ва ундан ўлган беморларнинг расмий сони кўпроқ бўлар эди. Дарвоқе, бу ерда, Қозоғистонда ва бошқа постсовет мамлакатларда Америка биологик лабораториялари тиқилиб ётибди. Шундай экан, бу касалликни дунёга ким ва қачон олиб келган, бу инфекция 2019 йил ноябрда нафақат Хитойда, балки бир вақтнинг ўзида бошқа кўплаб мамлакатларда ҳам ўзини намоён қила бошлаган – бу ҳақда ўйлаб кўринг, жаноблар.\nҲа! Мен январда касал бўлиб қолдим ва жуда кучли йўтал тутди; жуда ғалати грипп эди. Аслида у ноябрда пайдо бўлган эди.\nКремлнинг яна бир ёлғони. Бунинг учун Россияга қарши қўшимча санкция қўлланилиши керак\nРоссия ҳамма ерни булғатади\nМуаллифларнинг калласи ишламайди\nБу нима сафсата, ижтимоий тармоқлардаги кўплаб фикр-мулоҳазалардан билиш мумкинки, вирус Ухань шаҳрида жойлашган Хитой фанлар академиясининг вирусология институтининг олимлари иштирокида пайдо бўлган, америкаликлар бизни шунчалик ахмоқ деб ўйлайдими, одамларимизни бунга қодир эмас деб ўйлаётган бўлса.\nХитой лабораториясида яратилмаган\nCovid-19 табиий пайдо бўлганми ёки сунъий, барибир инсониятнинг ўзи айбдор. Агар табиий бўлса, табиат, умуман биосферани ифлослаган инсоният. Агар сунъий яратилган бўлса, бирор мақсад ёълида. Тамакининг тутуни ўпкани чиритади, оқибати ўлим, бизлар ҳам табиатнинг ўпкасини чиритдик, бунинг оқибати турли хил касалликлар бўлиб қолмай, бошқа бир офатларга ҳам олиб келади.


Шавкат Мирзиёев Навоий вилоятига сафарини бошлади | Ўзбекистон ва жахон янгиликлари\nШавкат Мирзиёев Навоий вилоятига сафарини бошлади\nДолзарб янгилик | Ўзбекистон 28 март 10:44 357\nЎзбекистон Республикаси Президенти Шавкат Мирзиёев жойларда амалга оширилаётган бунёдкорлик ишлари, олиб борилаётган ислоҳотлар жараёни, йирик лойиҳалар билан танишиш ва халқ билан мулоқот қилиш мақсадида 28 март куни Навоий вилоятига келди. Бу ҳақда «Jahon AA» хабар бермоқда.\nМустақиллик йилларида Биринчи Президентимиз раҳнамолигида Навоий вилоятида бетимсол бунёдкорлик ишлари амалга оширилди. Навоий вилояти ҳақида гап кетганда, аввало, унинг меҳнаткаш халқи, ер ости ва ер усти бойликлари, улкан иқтисодий салоҳияти кўз олдимизда намоён бўлади. Мамлакатимизнинг йирик саноат ҳудуди ҳисобланган ушбу вилоятда кончилик, металлургия, кимё, энергетика, қурилиш материаллари, пахта тозалаш, озиқ-овқат саноати изчил ривожланмоқда.\nҲозирги кунда вилоятда 17 йирик саноат корхонаси фаолият кўрсатмоқда. Навоий кон-металлургия комбинати, “Навоийазот”, “Қизилқумцемент”, “Навоий иссиқлик электр станцияси” акциядорлик жамиятлари ва “Электркимёзаводи” қўшма корхонаси шулар жумласидандир. “Навоий” эркин иқтисодий зонасида 18 корхона фаолияти самарали йўлга қўйилган бўлиб, улар томонидан 100 дан ортиқ турдаги рақобатбардош маҳсулотлар ишлаб чиқарилмоқда.\n2016 йилда вилоятни ижтимоий-иқтисодий ривожлантириш борасида амалга оширилган изчил ишлар самарасида ялпи ҳудудий маҳсулот ҳажми 10 триллион 5 миллиард сўмни ташкил этди. Саноат маҳсулотлари ишлаб чиқариш ўтган йилга нисбатан 5,9 фоиз, жумладан, ҳудудий саноат маҳсулотлари 15,4 фоиз, халқ истеъмоли моллари 12, қишлоқ хўжалиги маҳсулотлари етиштириш 7,1, қурилиш ишлари 9,3, чакана савдо айланмаси 15,1, умумий хизматлар 15,5 фоизга ошди.\nВилоятда ўтган йили 866 янги кичик бизнес субъекти ташкил этилди. Кичик бизнес субъектларини қўллаб-қувватлаш мақсадида 611,9 миллиард сўм кредит ажратилди. 2,8 триллион сўм капитал қўйилмалар ўзлаштирилди. Вилоятни ижтимоий-иқтисодий ривожлантириш дастури доирасида умумий қиймати 229 миллиард сўмликдан ортиқ лойиҳалар амалга оширилиб, 9 минг 500 дан зиёд янги иш ўрни яратилди.\nДавлатимиз раҳбари ўзининг сайловолди дастурида Навоий вилоятини ривожлантириш бўйича улкан режаларни баён этган эди. Президентимиз Навоий вилоятига ташрифи давомида ана шу режалар ижроси, амалга оширилаётган бунёдкорлик ишлари, истиқболли лойиҳалар билан танишиш ва халқ билан бевосита мулоқот қилиш кўзда тутилган.


Обод манзиллар – Фарғона ҳақиқати\nМИРИШКОРЛАР ОЛТИН ЗАМИНИ\nОлтиариқнинг тупроғи олтинми? Йўқ, асло. Олтиариқ-ликларнинг ерга бўлган меҳри, яхши яшашга интилиши кучли эканлиги сабабли рамзий маънода айтганда, тупроқдан дуру гавҳар олишнинг ҳадисини олишган.\nЎтган йили Фарғона тажрибаси асосида “Маҳаллабай” ўрганишлар жараёнида тумандаги 72 та маҳалла фуқаролар йиғинлари аҳоли турмуш фаровонлиги, дои-мий даромад манбалари инобатга олиниб, уч тоифага ажратилди. Ҳар бир маҳалла кесимида “ўсиш нуқта”лари аниқланиб, томорқадан самарали фойдаланиш, иссиқхоналар ташкил этиш, оилавий тадбиркорликни ривож-лантиришга жиддий эътибор қаратилди. Ҳозирги кунга қадар туман миқёсида 213 гектар ерда иссиқхоналар ташкил этилди. Аҳолининг шахсий томорқа ерларидаги иссиқхоналар 172 гектарга етди.\nПолосон, Повулғон, Азимобод, Эскиараб, Янгиқўрғон сингари қишлоқларда томорқа миришкорлари жуда кўп бўлиб, деярли ҳар бир оилада иссиқхона бор. Қизилтепа, Бўрболиқ, Жонибек сингари ҳудудлар аҳолиси ўртасида ҳам томорқада иссиқхоналар барпо этиш орқали ердан унумли фойдаланиш тобора кенг қулоч ёзмоқда.\nОлтиариқда кейинги йилларда Қапчуғай, Зилха қир-адирлари, Бўрболиқнинг қишлоқ хўжалигида фойдаланилмайдиган тош-шағал ерлари ҳам ўзлаштирилиб, иссиқхоналар ташкил этиляпти. Деҳқончиликда инновация кенг жорий этилиб, ҳосилдорлик ва даромад салмоғи йилдан-йилга ортиб боришига эришиляпти.\nТуманда деҳқончиликни илмий асосда ривожлантираётган Абдувоҳид Мирзажонов, Абдумутал Ғофуров, Исақжон Бойматов, Ашурали Каримов, Иброҳим Раҳимов каби катта ҳаётий тажрибага эга томорқачилик миришкорлари кўпчиликни ташкил этади. Бу инсонлар ҳазиломуз оҳангда “агар табиий газ ва электрдан муаммо бўлмаса, олтиариқликлар мева-сабзавотлари билан жаҳон бозорини эгаллайди” деб қўйишади.\n— Тажриба тариқасида маҳсулотларимизни Туркия, Бирлашган Араб Амирликлари, Саудия Арабистони, Хитой, Корея Респуб-ликаси, Европа давлатлари бозорларига киритиб кўрдик, — дейди деҳқончилик билимдони Исақжон Бойматов. – Аммо бу юрт тадбиркорлари билан узоқ муддатли шартномалар тузиш учун бизга доимий равишда маҳсулотлар захираси керак. Мисол учун, хитойликлар меваларимизга катта қизиқиш билдиришяпти. Лекин Хитой бозорини таъминлаш учун рақобатбардош маҳсулот етиштиришдан ташқари, қадоқлаш, қайта ишлаш, логистика хизматлари яхши ривожланган бўлиши зарур.\nАйни кунларда Ҳиндистондан кишмиш узумини олиб келиб, Олтиариқнинг иқлим шароитига мослаштириш ҳамда ундан экспортбоп сифатли маҳсулот олиш бўйича илмий-амалий тажрибалар олиб боряпмиз.\nҲозирги кунда Олтиариқда вилоятда энг кўп – 82 та, сиғими қарийб 60 минг тонна бўлган музлатгичли омборхоналар мавжуд. 2020 йили туманда биргина узум ҳосилининг салмоғи 54 минг 276 тоннани ташкил этиб, унинг 16,2 минг тоннаси экспорт қилинди. Натижада узумчилик тармоғининг ўзидан 15,2 миллион АҚШ доллари миқдорида валюта жалб этилди.\nУддабуронликда олтиариқлик-ларнинг олдига тушадигани йўқ. Айни кунларда туман миришкорлари иссиқхонада цитрус мевалар етиштириш, узумчилик тармоғини янада кенгайтириш учун янги-янги навларни маҳаллий шароитга мослаштириш, павлония плантациялари ташкил этиш бўйича тажрибалар олиб боришяпти. Хуллас, даромад келтириши мумкин бўлган ҳеч бир соҳа, ҳар қандай янгилик олтиариқликлар эътиборидан четда эмас.\nЯқин истиқболда бодринг, турп, узум сингари маҳсулотлари сингари иссиқхона тажрибаси Олтиариқнинг ўзига хос “бренд”ига айланиши, шубҳасиз. Бунинг учун туманда етарли шароит ва салоҳият бор.\nДемак, олтиариқликлар тупроқдан мўъжизалар яратишда давом этажак!


Кунлар исиши билан Тўрақўрғон тумани ҳудудида бўрилар галаси аҳолининг чорва молларига ҳужум қилаяпти.\nБу ҳақда Озодликка маълум қилган тўрақўрғонлик манбага кўра, бўрилар ҳужуми, айниқса, туманнинг Ибрат жамоа хўжалиги ҳудудида кўпроқ кузатилаяпти.\n- Қир томонларимиз бор. Ибрат жамоа хўжалиги ҳудуди бор. Ўша томонларда бўлди шунақа ҳолатлар. 5-6 та хонадонларга кириб, 2-3 та қўйларини бўғизлаб, еб кетаяпти. Ибрат хўжалиги бу марказнинг ўзида. Тўрақўрғоннинг ўзида. Туман марказига яқин, узоқ бўлмаган жойларда қўралар ичига кириб еб кетаяпти экан. Бизда тоғ ва ўрмонлар йўқ. Билмадим қаердан келаяпти улар. Қирдан тушаяптими ёки Косонсой томонлардан келаяптими. Косонсойда тоғ бор. Биздан тахминан 25-30 километр узоқликда, дейди исмини очиқламаётганимиз тўрақўрғонлик.\nТўрақўрғон туман ҳокимлигидаги исмини очиқламаётганимиз манба бу хабарни тасдиқлаб, талафотлар кўлами борасида аниқ рақамлар йўқлигини таъкидлади.\n- Бундан хабардормиз. Ҳокимликда ишчи гуруҳ тузилган. Ободонлаштириш бўлими ва табиатни муҳофаза қилиш бўлимлари ҳамкорлигида бўриларни овлаш учун махсус отряд ташкил қилинган, деди ҳокимлик мулозими.\nУнинг айтишича, махсус отряд аъзолари жорий йилнинг 21 февралидан буён бўри, чиябўри, ёввойи мушук, ит каби жами 77 та ёввойи ҳайвонни отиб, ўлдирган.\nҲокимлик мулозимига кўра, чорвасига бўрилар ҳужум қилган аҳолига давлат томонидан ҳеч қандай моддий ёрдам кўрсатилмагани учун одамлар бўрилар ҳужуми борасида милицияга мурожаат қилмайди.\nАйнан шу боис бўрилар томонидан бўғизланган чорва моллари сонини аниқлаш имкони камлигини қўшимча қилди ҳокимлик мулозими.\nЎтган йилнинг баҳорида ҳам тоғли ҳудудларидаги қишлоқларда бўрилар гала-гала бўлиб, аҳолининг қўй ва отларига ҳужум қилгани кузатилган эди.\nЖумладан, Тошкент вилоятининг Чирчиқ, Қибрай ва Бўстонлиқ туманларидаги тоғли қишлоқларида яшовчи аҳолининг чорвасига бўрилар ҳужум қилиб, қўй ва отларни бўғизлаб кетган эди.\nШунингдек, Ўзбекистон Адлия вазирлигининг расмий нашри “Инсон ва қонун” газетаси ҳам Жиззахнинг Ғаллаорол ва Фориш туманларида бўри ва тулкилар кўпайгани ҳақида хабар қилиб, бўриларнинг аҳоли хавфсизлигига дахл қилгани боис айрим қишлоқларда тунги навбатчилик ташкил қилингани ҳақида ёзганди.


23 май 2022, Тошкент вақти: 19:11\nҚашқадарё вилоят Халқ қабулхонаси.\nҚашқадарё вилоят ҳокими Зойир Мирзаевнинг қабулига келган 100 яқин одам ҳокимнинг шахсан ўзи қабул қилмагач, ғалаён кўтарди.\nАсосан аёллардан иборат бўлган шикоятчилар норозилик сифатида Халқ қабулхонаси олдидаги автомобиль йўлини тўсишга ҳаракат қилди.\nШундан сўнг ичкарига киритилган шикоятчиларни ҳокимлик вакиллари қабул қилмоқчи бўлди, аммо одамлар фақат ҳокимнинг ўзи қабул қилишини талаб қилди.\nОдамларнинг норозилиги кучайиши ортидан Зойир Мирзаев икки соат кечикиб, соат 12 да фуқароларни қабул қилди.\nҲар ойнинг сўнгги жумаси вилоят ҳокимининг қабул куни\nҚашқадарё вилояти Халқ қабулхонаси олдига йиғилган ўнлаб одам 29 январь куни эрталабдан, тартибда белгиланганидек, вилоят ҳокими Зойир Мирзаевнинг шахсан ўзи қабул қилишини талаб қилди.\nEffect.uz сайтининг Youtubeга қўйган видеосида одамларнинг қабул куни бўлишига қарамасдан, вилоят ҳокими Зойир Мирзаев келмаганидан норозилиги акс этган.\n“Ҳокимнинг қабул куни бўлади, келинг, деб чақиришди. Мана, соат 12, 1 бўлди, ҳоким қабул қилмади. Болаликлар дейсизми, иккиқатлар, ногиронлар дейсизми, ҳаммаси келиб ўтирибди. Халқни одам демайди, бу Зойир Мирзаев. Қачонгача Қашқадарё халқи қийналади. Президентимиз озмунча гапириб кетдиларми?”\n“Учта ногирон фарзандим бор, келиб, кутиб ўтирибман шу ерда”.\n“Бир йилдан бери шу аҳвол, уй ололмаймиз, маҳалладан иш қилолмаймиз", дейди видеода аёллар.\nСўнгра ҳоким келмаганидан сабр косаси тўлган одамлар автомобиль йўлини тўса бошлайди. Машиналар тўхтовсиз сигнал чалади. Воқеага ички ишлар органи ходимлари аралашиб, одамларнинг қўлидан судраб, йўлни очади.\nХалқ қабулхонаси мулозимлари кейин одамларни ичкарига таклиф қилади. У ерда ҳам одамлар фақат вилоят ҳокими Зойир Мирзаевнинг шахсан ўзи қабул қилишини талаб қилади:\n“Қаранг халқ ҳавасаки, ўйнагани келгани йўқ. Илтимос, ҳокимга телефон қилинг, қани келадими ёки келмайдими?”\n“Мени темир дафтардан чиқариш учун парник қуриб берган. Қаердан тўлайман мен парникни пулини? Банк ҳар куни телефон қилиб қамайман, дейди.”\nБошқа одамлар ўз муаммоларини тўхтамай айта бошлайди. Икки нафар мулозим нима қилишини билмай ҳайрон туради. Улардан бири тинмай гапираётган одамларга қўлини пахса қилиб, тамом қабул бўлмайди, дейди.\nОдамлар эса шикоятини айтишда давом этаверади:\n“Биз йиллаб чопиб юрибмиз, уй бермайди. Пулимиз бор, лекин камбағалларга эмас, мошинаси бор гала бойларга уй беради. Чақиринг, чақиринг ҳокимни! Биз емаймиз ҳокимни, фақат дардимизни айтамиз!”\nМулозимлар, “биз сизларнинг муаммоларинг ҳал қилгани келганмиз”, дейиши билан одамлар яна бақира бошлади, “илтимос ҳоким билан қабул қилинглар!”\nВидеонинг кейинги лавҳасида Зойир Мирзаевни кутишдан чарчаган аёллар вилоят ҳокимлигига боришни таклиф қилади, аммо унга ҳеч ким эргашмайди:\n“Нима учун бизнинг болалар совуқда светсиз, газсиз ўтириши керак, буларнинг болалари эса чароғон иссиқ уйда ўтириши керак? Бу ҳоким ким учун, шу бинога ҳокимми, мана бу арчаларга ҳокимми?\nҚашқадарё вилояти Халқ қабулхонаси\nҲоким уч соат қабул қилиб кетди, ўнлаб одам қабулга киролмай қолди\nВоқеа гувоҳларининг айтишларича, 29 январь соат 12.30да вилоят ҳокими Зойир Мирзаев етиб келиб фуқароларни қабул қилишни бошлаган, лекин уч соатдан сўнг, қабулни ўринбосарларига топшириб, чиқиб кетган.\nОзодликка юборилган видеода Зойир Мирзаев орган ва Миллий Гвардия ходимлари қуршовида бинодан чиқиб кетаётгани, одамлар унга қараб талпинаётгани кўринади.\nОдамлар йиллаб ҳал бўлмаган муаммоси юзасидан ҳоким билан учрашмоқчи эди\nҚарши шаҳар Қарлиқ бўғот МФЙда яшайдиган Нилуфар Назарованинг айтишича, унинг тўрт фарзандидан икки нафари биринчи гуруҳ ногирони, аммо камбағаллар учун қурилган арзон уйлардан ололмаётганидан шикоят қилиб вилоят ҳокими қабулига кирмоқчи бўлган:\n“Фотима ва Зуҳра қизимга нотўғри прививка қилишганидан кейин ногирон бўлиб қолган. Имконияти чекланганлар учун қанчадан-қанча ижтимоий уйлар ажратилди. Бизларга шундай уйлардан бермаяпти, уйи борлар, бойлар олиб ётибди. 2015 йилдан бери арз қилмаган жойим қолмади. Бугун вилоят ҳокими қабули куни деб борган эдим, келмади. Аёллар тўполон қилиб кўчани тўсганидан кейин келди, лекин 10-15та одамни қабул қилиб кетворди. Менинг муаммом яна мен билан қолди”.\nҚарши тумани, Сарой МФЙда яшайдиган Шаҳноза Алиева ҳам 29 январь куни вилоят ҳокими қабулига кира олмаган:\n“Ер масаласида шу пайтгача бормаган жойим қолмади. Халқ қабулхонасига борсам жума куни ҳоким ўзи қабул қилади, келинг деди. Лекин ҳоким кеч келди. Одамлар йўлни ярим соат тўсиб қўйишганидан кейин келди, қирқта ҳам одамни қабул қилмай яна кетди. Бизнинг дардимизни ҳеч ким тингламаяпти”.\n"Йўлни тўсишганидан хабарим йўқ"\nҚашқадарё вилояти Халқ қабулхонаси мудири Фахриддин Жумаев Озодлик билан суҳбатда вилоят ҳокими қабулига келган шикоятчилар навбат сақламай? тартибни бузганини иддао қилди:\n- Ҳеч қанақа тўполон бўлгани йўқ, одамлар чиқиб ўзлари видеога тушибди, ҳеч қанақа ортиқча гап бўлгани йўқ. Тасдиқланган график бўйича қабул 10 дан бошланади. Вилоят ҳокими билан бирга қабул қилдик. Ҳоким соат 12.00да келиб қабулни бошлади, унгача муовинлари келиб қабул қилаётган эди. Йўлни тўсишганидан хабарим йўқ, чунки хонадан чиқолганим йўқ. Ҳоким соат 15гача қабул қилди, қолганига сайёр қабуллар бор. Албатта, ҳар бир одамнинг муаммоси тингланади, имкон борича амалий ёрдам берилади. Лекин яна бир қатлам одамлар борки, қабул жараёнига келиб ана шундай тўполонларни чиқаради-да, ўзлари кетиб қолаверади. Одамлар ҳам сал маданиятга ўргансин, навбат, тартиб деган гаплар ҳам бор-да.\n29 январь куни кечга бориб, Қашқадарё вилояти ҳокимлигининг бу воқеага муносабати ҳам маҳаллий нашрларда эълон қилинди:\n“Ижтимоий тармоқларда “Қаршида кўплаб одамлар бош кўтарди. Уларга ҳоким керак” номи остида видео тарқатилган. Қашқадарё вилояти ҳокимлиги ахборот хизмати ҳолат бўйича муносабат билдирди.\nВилоят ҳокимлигининг тегишли режасига кўра, Зойир Мирзаев қабули ҳар ойнинг охирги жума куни соат 10:00дан 13:00гача этиб белгиланган. Шунингдек, доимий равишда туман ва шаҳар марказлари ҳамда чегара қишлоқларда сайёр қабуллар ҳам ўтказилиши белгиланган. Мисол учун, яқинда Косон тумани марказида, ўтган ҳафта эса Қамаши туманининг чегара қишлоқларида қабуллар ташкил этилди. Режага кўра, бугун ҳам вилоят ҳокими қабули бўлиб ўтди. Видеода акс этган ҳолат аслида ташқарида қабулга киришга навбатсиз ва карантин қоидаларига амал қилмаган ҳолда киришга уринган фуқаролар ўртасида келиб чиққан. Видеомурожаат билан чиққан фуқаролар ҳам навбати билан қабулга киришган”.\nҲуқуқ фаоллари марҳум президент Ислом Каримов даврида аҳоли шикоятлари ҳокимият идоралари томонидан жавобсиз қолдириб келинганини шикоят қилишган. Мирзиёев ҳокимиятга келгач, президент виртуал қабулхонаси- портал ва халқ қабулхоналари ташкил этилган. Президентнинг ўзи ҳукумат мажлисларида барча бўғиндаги раҳбарларни "тепадан пастга тушиб", халқ билан мулоқот қилишга ундаб келади. Аммо бу каби мулоқотлар ҳамма вақт ҳам самарали бўлмаётгани ўзбекистонликларнинг ижтимоий тармоқлар ва Озодликка йўллаётган шикоятларидан маълум.\nМасаланинг бошқа бир жиҳати - мамлакатдаги бошқарув усули ва жойларда издан чиққан ижтимоий инфрутузилма. Хусусан, бу йилги энергетика инқирози маҳаллий ҳокимликларнинг айрим муаммолар қаршисида ожиз қолаётганини кўрсатган. 19 январь куни Хоразмнинг Урганч туманида газ ва электр таъминотидаги узилишлардан шикоят қилиб чиққан аҳоли билан мулоқотда вилоят ҳокими Фарҳод Эрманов газ муаммосини ҳал қилолмаслигини тан олган.


13:59 / 09.08.2017\nАмериканинг Disney кинокомпанияси Netflix стриминг платформасидан ўз фильмларини олиб, шахсий платформасини ишга туширишни режалаштирмоқда. Бу ҳақида The Walt Disney'нинг ижрочи директори Роберт Айгернинг берган маълумотига асосланиб, CNBC телеканали хабар берди.\nУнинг сўзларига кўра, онлайн-платформа 2019 йилда АҚШда ишга тушади, кейинчалик бошқа мамлакатларга ҳам ўтилади. Айгернинг таъкидлашича, компаниянинг Netflix билан алоқалари яхши, шундай бўлса-да, у имкониятдан фойдаланиб бу сервисдан ўз контентини олишга қарор қилди. Кинокомпания директори Netflix'дан Disney фильмлари йўқолишини айтди, шу жумладан Pixar студиясида олинган фильмлар ҳам. Netflix'нинг маълум қилишича, 2018 йилнинг охирига қадар сервисда Disney фильмларини кўриш мумкин. Ундан кейин эса платформада Marvel'нинг сериалларигина қолади.\nАйгернинг айтишича, платформа ишга тушиши билан унда Disney'нинг янги фильмлари тақдим этилади. 2019 йилда кинотеатрларда премьераси кутилаётган "Ўйинчоқлар тарихи-4", "Музлаган қалб-2", шунингдек "Қирол Шер" янги бадиий фильми платформанинг илк фильмлари бўлади.\nБундан ташқари, Disney 2018 йилнинг бошида ESPN спорт телеканали стримингини ишга туширишни режалаштирмоқда. Унда йилига 10 минг спорт тадбири трансляция қилинади. Шунингдек Disney ўзининг технологик қудратини ошириш учун 1,58 миллиард долларга BAM Tech компаниясининг назорат акцияларини харид қилиши кутилмоқда. 2016 йилнинг августида Disney бу компаниянинг 33 фоизини сотиб олган.\nDisney ҳамкорлик Netflix


Бугунги ўзбек газеталари мамлакат президенти Каримов томонидан мустақилликнинг бош ғояси дея белгилаб берилган шиорни муттасил чайнашга мажбур.\nЛекин ҳар куни “… жоним сенга фидо” деган сўзни айтишдан чарчамайдиган газета нусҳасини уйининг тўрига қўйиб тавоф қилаётган ўзбек отахони, ёки ўзининг мақоласига ўзи қарсак чалаётган газета муҳаррирининг бош мақоласини ўқиб, чуқурроқ мулоҳаза юритаркан, бу гапларни ҳар куни ўқийдиган ва ёзадиганларга тиббий ташхис қўйиш эҳтиёжи борлиги ҳақида ўйлайди киши.\nЭҳтимол, жамиятга айни ташхисни қўйиши керак бўлган ўзбек тиббиёт тизимининг ўзи ҳам, бу тизимни улуғлаётган ғарб жамияти ҳам шунга муҳтождир. Бироқ бу гапларнинг ҳаммаси ўзбек матбуоти фантазияси ва унинг торгина аудиторияси даражасида деган умид бор.\nКорейс тиббиёт вакиллари “диққатига сазовор” ўзбек оналари ва болалари йили\n“Жаҳон” ахборот агентлиги Сеулда “Ўзбекистоннинг соғлиқни сақлаш соҳасида қўлга киритган муваффақиятлари” мавзуида давра суҳбати бўлиб ўтганини хабар қилди.\nУнда айтилишича, корейс тиббиёт вакиллари Ўзбекистонда 2016 йилнинг “Соғлом она ва бола йили” деб эълон қилинишини ҳам “диққатга сазовор” деб баҳолаган.\nШунингдек, Жанубий Корея Тиббиёт арбоблари уюшмаси директорлар кенгаши раиси Ўзбекистонда амалга оширилаётган “ислоҳотларни юқори баҳолаб, соҳани ривожлантириш стратегияси самарадорлиги”ни алоҳида таъкидлаган.\n“Бу борада амалга оширилаётган ишларнинг натижалари фуқароларнинг умр кечириши узаяётганида, оналар ва болалар ўлими сезиларли даражада камаяётганида ҳамда ёш авлод вакилларининг интеллектуал салоҳияти ошиб бораётганида намоён бўлмоқда”, деган раис.\nУнинг нигоҳи қўшни Шимолий Кореяни кўпроқ эслатувчи ҳолатлар, тиббиёт ходимларининг ёппасига мажбурий дала ишларига олиб чиқилиши, шифохоналарда авж олган коррупция, болалар ногиронлигига сабабчи бўлаётган малакасиз тиббиёт ходимлари ҳақидаги интернетда чоп этилган мақолаларга кўзи тушмагани, ўқувчида шубҳа уйғотади.\nМустақилликнинг бош шиоридан шукроналик ҳиссини туйган муҳаррир\n“Муҳаррир минбари” рукни остида мақола эълон қилган “Адолат” газетаси “Ахир биз шундай замонларни кўрдикки, номусдан қизариб кетасан, ҳатто кўнгилдан “Ростдан ҳам шундай бўлганди-я. Хўп ғалати замонлар экан-да”, деган юпатувчи ўй кечади”, деб ёзади.\nПрезидентнинг мустақиллик байрамини нишонлашга оид қарорига муносабат сифатида чоп этилган мақола муаллифи бу ҳужжат “бизнинг фаолиятимиз учун муҳим дастуриламал вазифасини ўташи”ни таъкидлайди.\n“Биласизми, мен юртбошимизнинг қарорини ўқир эканман, “Гўзал ва бетакроримсан, муқаддас Ватаним, жоним сенга фидо, Ўзбекистоним!” шиорини такрорларканман, дил-дилимдан яна бир бор шукроналик туйдим”, дейди муаллиф ғурур билан.\nХудди шу газетада мазкур қарорга бағишланган бошқа бир мақолада эса “байрам бош ғоясининг (юқоридаги шиорга қаранг – таҳ.) ўта мафтункор мазмунда ифода этилишини алоҳида эътироф этиш лозим”лиги айтилади.\nАввало, оддий шиордан шукроналик туядиган муҳаррирга ҳам балли. Совет даврида ҳам коммунистларнинг турли-туман шиорларидан шукроналик туйиб юрган кишининг бу ёзуғига шунинг учун ҳам ҳайрон қолмаслик керак назаримизда.\nҚолаверса, ҳар йили мустақил арафасида президент бош ғоя сифатида бирор шиорни белгилаб бериши одат тусига кирган. Демак, бу йилгиси ҳам ҳар йилгидек оддий шиор. Ундан шукроналик туйиш, “ўта мафтункор мазмунга эга” деб кўтар-кўтар қиладиган даражада ҳам эмасга ўхшайди.\nЛекин президентнинг чиқишини уйида телевизорда кўрганидан сўнг газетага мақола ёзиб, “мана бу сўзига ўрнимдан туриб қарсак чалиб юбордим” қабилида пахтақўярга пойга ўйнаётган бу ёзарларга нима ҳам дея оласиз?!\nУйининг тўрига президент фармони чиққан газетани осган отахон\n“XXI аср” газетасида эълон қилинган мақолада ЎзЛиДеП аъзоси бўлган оҳангаронлик кекса отахон “муҳтарам президентимиз имзолаган 1991 йил 29 ноябрдаги “Республикада деҳқон (фермер) хўжаликларини янада мустаҳкамлаш ва тадбиркорлик фаолиятини давлат йўли билан қўллаб-қувватлаш тўғрисида”ги тарихий фармон эълон қилинган газетани ҳамон уйи тўрида сақлаётгани” ёзилганини ўқиб, “ё қудратингдан” деб юборади киши.\n“Ё қудратингдан” деганда Аллоҳнинг қудратими ёки давлатнинг бугунги ташвиқоти қудратими, энди буни қандай тушуниш ўзингизга ҳавола.\nХуллас, ўша отахон бу ҳужжат Ўзбекистондаги ўзи каби минглаб оилалар “тақдирини ўзгартирган, мамлакатимизда фермерлик ҳаракатини, қишлоқда хусусий мулкчилик шаклларини бошлаб берганлиги билан ғоят қадрли” эканини ғурур билан таъкидлайди.\nОтахон совет даврида ҳам ишлагани, лекин бири икки бўлмаганидан ёзғиради ва 1991 йилда фермер бўлганидан кейин рўзғорига хайр-барака кирганидан қувонади.\nҲақиқатан ҳам шундайми, билмаймиз, бироқ шундай гапларни ёзади бугунги ўзбек газеталари.\ndata-title="Шифога муҳтож ўзбек муҳаррири ва тиббиёт тизими" data-description="Бугунги ўзбек газеталари мамлакат президенти Каримов томонидан мустақилликнинг бош ғояси дея белгилаб берилган шиорни муттасил чайнашга мажбур. Лекин ҳар куни ..." data-image="https://eltuz.com/wp-content/uploads/2016/04/rasm1190.jpg" data-url="https://eltuz.com/asosiy-mavzular/196311/" data-services="facebook,odnoklassniki,twitter,telegram" data-counter="ig">\nЭҳтимол бошқа оилада дунёга келганида у машҳур турк рассоми сифатида улуғланган ва санъат тарихи зарварақларида муҳрланган бўлар эди. Бироқ ...


“Реал” Холанд ва Мбаппени кутиб олишга тайёрланяпти\n29 март, 2021, 16:40\nТеглар:Реал | Эрлинг Холанд | Килиан Мбаппе\n"Реал"да катта ўзгаришлар бўлади\nЭрлинг Холанд ва Килиан Мбаппега харидор бўлаётган “Реал” бу трансферлар амалга оширгунича таркибни тозалаб, футболчи сотиш ва уларга кетадиган маошлари тежаш орқали молиявий захира шакллантирмоқчи.\nЁзда клубдан кетиши керак бўлган футболчилар рўйхатининг биринчининг поғонасида айни пайтда ижара асосида “Тоттенхэм” шарафини ҳимоя қилаётган Гарет Бэйл қайд этилган. Шунингдек, ушбу рўйхатдан ҳимоячилар – Рафаэль Варан, Марсело, ярим ҳимоячи Иско ҳам бор.\nЖамоага Криштиану Роналдунинг ўрнини босиш учун олиб келинган Эден Азар ишончни оқлай олмади. Клуб хўжайинлари ёзда бельгиялик ярим ҳимоячини ҳам сотиб юборишга тайёр. Бундан ташқари, жамоа сардори Серхио Рамос билан ҳам музокаралар вақтинча тўхтатилди.\nTransfermarkt портали Мбаппенинг трансферини 180 миллион еврога баҳоламоқда. “Боруссия” ҳам Холанд учу шунча талаб қилмоқда. Мадридликлар ҳеч бўлмаса, улардан бирини олишга ҳаракат қилади.\nIkkalasini ham olib kelishi kere\nХоландни сотиб олишга "Реал" ва "Барселона"нинг қурби етадими?


Архивы тузум - | Hizb-Uzbekiston.info\nHome›Posts Tagged "тузум"\nАдолат қарор топиши учун Исломни татбиқ қилиш зарур بِسْمِ اللهِ الرَّحْمٰنِ الرَّحِيم Бугун биз одамларда бошқарувга бўлган ишончнинг шиддат билан пасайиб бораётганининг гувоҳи бўлмоқдамиз. Бу пасайиш айниқса сўнгги йилларда янада жадаллашяпти. Ва бу гап фақат айрим жамиятларгагина тегишли бўлмай, балки бутун инсониятга тааллуқлидир. Чунки ҳатто ривожланган давлатлар, дейиладиган юртларда ҳам одамларнинг бошқарувга нисбатан норозилик билдираётганликларини ...\nТўғри ақиданинг тўғри ўлчови\nТўғри ақиданинг тўғри ўлчови بِسْمِ اللهِ الرَّحْمٰنِ الرَّحِيم Инсон бу дунё ҳаётида яшар экан, ўзи эътиқод қилаётган ақиданинг тўғрилиги ёки нотўғрилиги унинг ҳаёт тарзини, бахтли ёки бахтсиз ҳаёт кечиришини белгилаб беради. Айнан ақида инсон ҳаётига таъсир кўрсатадиган асосий омилдир. Хусусан мусулмонлар бугун ўзлари эътиқод қилаётган Ислом ақидасининг тўғрилигини ҳис қилсалар-да, уларнинг аксарида буни фикрий тушуниш ...\nИслом аста-секинлик билан татбиқ қилинадими? بِسْمِ اللهِ الرَّحْمٰنِ الرَّحِيم Суҳбатимизни бошлашдан аввал тузумни татбиқ қилишдаги эволюцион ва революцион йўллар ҳақида тушунчага эга бўлиб олайлик. Тузумни ҳаётга татбиқ қилишдаги эволюцион (тадрижий) йўл бу тузумни босқичма-босқич татбиқ қилиб боришдир. Бугунги давлатлардаги тузум шу йўл билан татбиқ қилиняпти. Капиталистик ва социалистик тузумларнинг татбиқ қилиниш йўли бунга яққол мисол ...\nБизга қандай тузум керак? بِسْمِ اللهِ الرَّحْمٰنِ الرَّحِيم Тузум – бу қонунлар мажмуасидир. Жамиятда татбиқ қилинаётган тузум ҳақида гап кетганда қонунлар назарда тутилади. Ушбу қонунлардан кўзда тутилган мақсад эса, инсонларнинг ғариза ва узвий эҳтиёжларини қондиришда вужудга келадиган муаммоларни муолажа қилишдир. Соддароқ қилиб айтганда, муаммоларга бериладиган ечимлардир. Демак, агар ечим тўғри бўлса, муаммолар бартараф қилинади, аксинча ...\n“Шалоқ арава” да юриш жонингизга тегмадими? بِسْمِ اللهِ الرَّحْمٰنِ الرَّحِيم Эскириб, яроқсиз аҳволга келиб қолган бўлса-да, у ер бу ерини таъмирлаб, ямаб-ястаб фойдаланиладиган автомобиллар халқ тилида “шалоқ арава” дейилади. Бундай автомобиллар ниҳоят даражада эскириб кетганидан кўп жойлари чириб кетган бўлади ва жуда кўп бузилади, чунки унинг кўп қисмлари аллақачон ўз хизмат муддатини ўтаб бўлган. Шу ...\nبِسْمِ اللهِ الرَّحْمٰنِ الرَّحِيم Барча “анжомлар” бор, лекин “уй” йўқ Тасаввур қилинг, хонадон учун кундалик ишларда керак бўладиган ва баъзида, лекин жуда зарур ҳолатларда ишлайдиган, уйга безак берадиган асбоб-анжомларингиз бор. Булардан ташқари, яшаш учун қулайликлар бўлсин, деган мақсадда яна бир неча нарсалар сотиб олгансиз. Асосий эҳтиёжлар билан боғлиқ анжомлар етарли бўлиб, булардан ташқари камолий эҳтиёжлар ...\nМабдага бўлган ишонч بِسْمِ اللهِ الرَّحْمٰنِ الرَّحِيم Инсонда шундай бир нарса борки, у инсонни нарсалар ва бошқа инсонларга нисбатан муносабатини шаклланишида муҳим рол ўйнайди. Бу ишончдир. У ёки бу нарса, у ёки бу инсонга нисбатан ишончнинг бор-йўқлиги ана шу нарса ёки инсонларга нисбатан қандай муомала қилинишини белгилаб беради. Масалан, сиз кимгадир ишонсангиз, унга қарз ҳам ...\nبِسْمِ اللهِ الرَّحْمٰنِ الرَّحِيم Уйғонишга илк қадамнинг бошланиши (2-қисм) “Ақида” сўзи луғатда ақд, яъни тугиш, боғлаш, маҳкамлаш маъноларини англатади. Масалан, бай бойлаш, ақди никоҳ қилиш, тугун тугиш ва шу каби сўз бирикмаларида ҳам ақд маъноси бор. “Ақида” сўзининг шаръий атамаси эса, бирор нарсага шак-шубҳага ўрин қолмайдиган даражада қатъий ишонишга айтилади. Яъни Ақида – инсонни ...\nبِسْمِ اللهِ الرَّحْمٰنِ الرَّحِيم Ақл ва Ҳаёт 34 Мабдага эътибор қаратиш, уни ўрганиш ва тушуниш давлат тўғрисидаги тасаввурни аниқ ва ёрқин тарзда шаклланишига омил бўлиб хизмат қилади. Афсуски, бугунги кунда мусулмонлар давлат тўғрисидаги тасаввурлардан шунчалик узоқлашиб кетишдики, Исломий давлатни тушунишдан йироқлашиб, ҳатто бугунги кунда устиларида сиёсат олиб бораётган давлатлар тўғрисида ҳам тўла тушунчага эга эмаслар. ...


"Биродарлик қабристони"га бронза ҳарфлар ва юлдузлар қайтарилди (ВИДЕО)\nХотира ва қадрлаш куни муносабати билан Самарқандда ўтказилган парад иштирокчилари. 2018 йил, 9 май.\nТошкентдаги “Биродарлик қабристони” мемориал комплексидаги қаҳрамон шаҳарлар номлари ва юлдузлар яна қайта бронзага айлантирилди. Бу ҳақда Тошкент шаҳар ҳокимияти маълум қилди.\nАввалроқ ижтимоий тармоқларда комплексдаги бронза ҳарфлар олиб ташланиб, унинг ўрнига бронза рангидаги пластик ҳарфлар ва юлдузлар ўрнатилгани кенг муҳокама қилинган ҳамда норозиликларга сабаб бўлган эди.\nПойтахт ҳокимияти эса бронза ҳарфлар 2012 йилгача номаълум одамлар томонидан ўғирланиб кетилганини, шунинг учун вақтинча улар пластикка алмаштирилганини билдирганди. Шунингдек, ҳокимият комплекс Иккинчи жаҳон урушида қозонилган ғалабанинг 75 йиллиги нишонланадиган 2020 йилгача таъмирдан чиқарилишини ваъда қилганди.\nТошкент ҳокимиятининг маълум қилишича, 31 августда “Биродарлик қабристони” мемориал комплексидаги пластик ҳарфларни бронзага алмаштириш иши якунланган. Жами қаҳрамон шаҳарлар номларидаги 103та ҳарф ва 13та юлдуз бронзага алмаштирилди.\n«Биродарлик қабристони» комплекси 1975 йилда ташкил этилган эди. Бу ерга фронтдан яраланиб даволаниш учун келган ва шу ерда вафот этган уруш қатнашчилари дафн этилган эди. Кейинроқ бу ерга Ўзбекистондаги Шуҳрат ордени кавалерлари ва Совет Иттифоқи қаҳрамонлари ҳам дафн этиладиган бўлди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Лола Каримова узоқ муддатдан сўнг онаси билан тушган суратини эълон қилди\t14:28, 08 ноябрь 2016\tЛола Каримова-Тиллаева ўзининг ижтимоий тармоқлардаги саҳифаларида узоқ муддатдан сўнг онаси Татьяна Каримова билан тушган суратини эълон қилди. Мазкур суратда Лола ва Татьяна Каримовалар Самарқанд нонларини ушлаб тургани акс этган. “Юртимизда ноннинг бир неча юз тури мавжудлигидан хабарингиз борми? Довруғи дунёга таралган ўзбек нонининг турлари мана шундай хилма-хилдир. Миллий таомлар мутахассисларининг фикрига қараганда, ўзбек нонининг баъзи бир турларини она заминдан бошқа жойда ёпа олишмайди, ҳатто барча керакли масаллиқлар тўла тўкис ишлатилган тақдирда ҳам. Бу хусусида Самарқанд нонининг тарифига оид машҳур ривоят барчамизга яхши маълум”,—деб ёзади Лола Каримова суратни изоҳлаб.


Жавоҳарлал Неру Ўзбекистонда излаган олим ким эди? » Новости Узбекистана сегодня: nuz.uz\nНовости Узбекистана → Менинг Ўзбекистоним → Жавоҳарлал Неру Ўзбекистонда излаган олим ким эди?\n23-02-2020 22:52 0 622 Рейтинг0 Чоп этиш\nҲиндистон Англия истибдодидан озод бўлиб, мустақилликни қўлга киритгач, мамлакат бош вазири Жавоҳарлал Неру 1954 йилда собиқ совет иттифоқига ўзининг илк ташрифини амалга оширади. Ана шу ташриф чоғида у Ўзбекистонда ҳам бўлиб, республика Фанлар академиясига келганда бир киши – Пўлат Солиев исмли шахс билан учрашмоқ истагида эканлигини билдиради. Ўртада ноқулай вазият вужудга келади. Фанлар академияси президенти: «У киши вафот этганига анча вақт бўлган» дейди. Шунда Ҳиндистон бош вазири бу олимнинг қабрини зиёрат қилмоқчи эканлигини айтади. «У киши йўлда вафот этган, шу сабабли қабри номаълум», деган жавобни эшитади…деб ёзади Zarnews нашри.


Биз ҳам регламентни ўқиймиз! (1-қисм) » Lochinlar.UZ\nLochinlar.UZ » ЎзПФЛ » Биз ҳам регламентни ўқиймиз! (1-қисм)\nБиз ҳам регламентни ўқиймиз! (1-қисм)\nОАВга бўлган эътироз хусусида\nТадбирда даставвал Фарҳод Магометов сўнгра ПФЛнинг “Спорт” бўлими етакчи мутахассиси Валерий Лёткин ОАВга эътироз билдирди. Фарҳод Абдуалиевич ўйинлар санасининг ўзгартирилишига ўзига хос сабаблар борлигини айтган ҳолда ОАВга регламентни ўқишни тавсия қилган бўлса, Валерий Николаевич аниқ бир изоҳни келтирмасдан, ОАВга ҳурмат билан мурожаат қилиб, ўзининг ҳурматини ҳам талаб қилди. Қуйида ҳар иккала мутахассиснинг сўзларидан иқтибос келтирамиз.\nФарҳод Магометов: - Албатта, бу йил тақвимда бир қатор ўзгаришлар рўй берди. Лекин айтиш керак, бу ўзгаришларнинг ҳар бирини ўзига хос сабаблари бор. Ҳеч нарса ўз-ўзидан бўлмайди. Аниқроғи, ПФЛ ўз билганича ўйинлар муддатини ўзгартирмайди. Ҳаммаси Ижроия қўмитанинг қарорига асосланган ҳолда амалга оширилади. ОАВ ходимлари ЎФФ ёки ПФЛни танқид қилишдан олдин регламентни яхшилаб ўқиб чиқишларини сўраб қолардим. Ҳамма мамлакатда хавфсизлик биринчи ўринда туради. Бир нечта учрашувларнинг ўзгариши шу билан боғлиқ.\nВалерий Лёткин: - ОАВ ходимларига битта илтимосим бор. Мен сизларни ҳурмат қиламан. Футболга каттагина ҳисса қўшяпсиз. Лекин мен каби кўпни кўрган инсон учун ёш журналистни радиода чиқиб гапиргандек, ҳар хил гапларни гапириши ёқимсиз ҳолатдир. Агар қандайдир саволларингиз бўлса, бемалол жавоб қайтаришга тайёрман.\nХўш, ОАВ регламентни ўқимасдан танқид қиладими? Келинг, қуйида шу саволларга жавоб топиш мақсадида Фарҳод Абдуалиевич тавсия қилганидек, регламентга кўз югуртирамиз. Агар бизнинг танқидларимиз асоссиз бўлса, ҳеч қандай гап-сўзсиз узр сўрашга ҳам тайёрмиз. Мабодо бунинг акси бўлса, қолгани ПФЛга ҳавола. Демак, бошладик. Регламентнинг “Иштирокчилар ва мусобақани ўтказиш шартлари” деб номланган 4-бўлимининг 4та бандида ўйинлар санасини қандай вазиятларда ўзгартириш мумкинлиги ҳақида ёзиб қўйилган.\n4-БЎЛИМ. ИШТИРОКЧИЛАР ВА МУСОБАҚАНИ ЎТКАЗИШ ШАРТЛАРИ\n4.16. Олий лига, Ёшлар Биринчилиги, Биринчи лига ва Ўзбекистон Кубоги доирасидаги учрашувларни бошланиш вақти 12:00 - 20:00 оралиғига белгиланади. Ёз ойларида учрашувларни 17:00дан олдин бошлаш тақиқланади.\nСўнгги тур ўйинларининг бошланиш вақтини ПФЛнинг “Спорт” бўлими белгилайди.\n4.24. Уч ва ундан кўп футболчиси миллий терма жамоага, беш ва ундан кўп ўйинчиси Олимпия терма жамоасига чақирилган клублар ҳамда ОФК доирасидаги мусобақаларда қатнашадиган жамоаларнинг ўйинлари муддати ўзгариб қолса, Ўзбекистон чемпионати ва Ўзбекистон Кубоги доирасидаги учрашувларини бошқа муддатга кўчиришга ҳаққи бор.\n4.32. Учрашувлар тасдиқланган тақвим бўйича ўтказилади ёки ўйинлар санасини ПФЛнинг “Спорт” бўлими белгилайди.\n4.33. Учрашувлар қуйидаги ҳолатларда бошқа муддатларга (кун ёки соат) кўчирилади:\n- “форс-мажор” ҳолатлари сабабли учрашувни бошлаш, давом эттириш, якунлашнинг имконияти бўлмаса. Бунга қуйидаги ҳолатлар киради: авария, ёнғин, тошқин, ер қимирлаши ва табиатнинг бошқа ҳодисалари. Бундан ташқари, мусобақа ташкилотчиларига боғлиқ бўлмаган ҳодисалар шу жумласига киради.\nЭнди регламентдаги шу қоидалар бўйича тақвимдаги ўзгаришларни таҳлил қиламиз. ПФЛ расмий сайти олий ва биринчи лиганинг сўнгги икки тур ўйинлари регламентнинг 4-бўлим, 16-бандига асосан бир вақтда ўтказилишини эълон қилганди. Юқорида ўша 16-бандни келтирдик. Бандда ўйинлар бир вақтда бошланиши ҳақида гап йўқ. Шунчаки, учрашувларнинг бошланиш вақтини ПФЛнинг “Спорт” бўлими белгилайди, дейилган. Демак, қуръани ўтказадиган бўлим истаса барча ўйинларнинг бошланиш вақтини ҳар хил соатларга белгилаши ёки бир пайтда старт олишини таъминлаши ҳам мумкин. Яна бир гап: 16-бандда сўнгги турлар дейилган, яъни айнан охирги икки тур эмас! ПФЛнинг бу қарорини ҳамма ҳурмат қилади, лекин бу йил сўнгги турларнинг бошланиш вақти 14:00га белгиланган бўлса-да, уч кун давомида ўтказилди. Натижада шу қарор туфайли ПФЛ кескин танқидлар остида қолиб кетди. Бир таҳлил қилайликчи, бу ерда ОАВнинг танқиди асоссизми ёки асосли? Хўп, регламентда сўнгги тур ўйинларининг бошланиш вақтини ПФЛ белгилаши ёзиб қўйилгандир. Аммо ПФЛ расмий сайтида ўша банд бўйича эълон қилинган хабарда сўнгги икки тур ўйинлари бир вақтда бошланиши маълум қилинган. (Буни ўз кўзи билан ўқишни истаганлар ПФЛнинг расмий сайтига кириб, янгиликлар архивидан шу хабарни топиб, ўқишлари мумкин). Ўз-ўзидан маълум, бир вақт дегани бир кун дегани. Қандай қилиб, бир вақт деганда уч кунни тушуниш мумкин? Агар бу ерда ОАВ асоссиз танқид қилган бўлса ҳам бу ПФЛнинг айби. Чунки регламентда аниқ гап ёзилмаган ёки расмий хабарда бунга изоҳ берилгани йўқ. Қолаверса, юқорида таъкидлаганимиздек, ПФЛ расмий сайтидаги расмий хабарда БИР ВАҚТДА деб ёзиб қўйилган. Шундай экан, бу ерда қандай қилиб ОАВни айблаш мумкин?\nЭнди танқидлар янада кескинлашишига сабаб бўлган қарорга тўхталайлик. Юқорида таъкидлаганимиздек, даставвал олий лиганинг сўнгги тур ўйинлари бир вақтга белгиланган бўлса-да, ўйинлар уч кунга бўлиб чиқилди. Оддий мисол, олий лиганинг 30-туридан ўрин олган “Бунёдкор” – “Қўқон-1912” жамоалари ўртасидаги учрашув регламентнинг 4-бўлим, 32-бандига асосан ноябрнинг 20 санасидан 19 кунига кўчирилди. ПФЛнинг бу қарорига эътироз йўқ, чунки ўзгаришга асос қилинган регламентдаги бандда ўйинлар вақтини ПФЛ белгилаши ёзиб қўйилган, бироқ ундан олдин қабул қилинган қарорчи? Кўриниб турибдики, ПФЛ бу ерда ўзига-ўзи қарши чиқяпти. Ё фикримиз нотўғрими? Унда нега расмийларимиз ОАВдан хафа бўлиб, бизга эътироз билдиряпти?! Айтганча, Фарҳод Абдуалиевич тадбирда ўйинлар санаси ўзгаришини Ижроия қўмитани қарори ва хавфсизлик билан изоҳлади. Регламентнинг 4-бўлим, 33-бандида учрашувлар бир нечта ҳолатларда бошқа муддатга кўчирилиши мумкинлигига кўзимиз тушди. Гарчи Сўнгги турдаги ўзгаришлар бу банд асос қилиб келтирилмаган бўлса-да, биз асосни шу банддан излашга ҳаракат қилдик. Боиси, ўйинлар вақтини ПФЛ белгилар экан, қайсидир бандга асосланиши аниқ. Лекин “Бунёдкор” – “Қўқон-1912” ўйини 33-бандда келтирилган вазиятларга тўғри келмаслиги маълум бўлди. Аслида бу фақат мазкур ўйин билан боғлиқ эмас. Худди “Бунёдкор” – “Қўқон-1912” учрашуви каби регламентнинг 4-бўлим, 32-бандига асосан муддати ўзгартирилган ўйинларга ҳам тегишди. Хуллас, 33-бандда учрашувлар қуйидаги ҳолатларда бошқа муддатларга (кун ёки соат) кўчирилади, деб ёзиб қўйилган: - “форс-мажор” ҳолатлари сабабли учрашувни бошлаш, давом эттириш, якунлашнинг имконияти бўлмаса. Бунга қуйидаги ҳолатлар киради: авария, ёнғин, тошқин, ер қимирлаши ва табиатнинг бошқа ҳодисалари. Бундан ташқари, мусобақа ташкилотчиларига боғлиқ бўлмаган ҳодисалар шу жумласига киради. Буни юқорида кўриб чиққан бўлсакда, эслатиб ўтишни лозим, деб билдик. Айтингчи, хўп, ўйинлар вақтини ПФЛ белгилар экан, нимагадир асосланиши керакку?! Агар Фарҳод Магометов таъкидлаганидек, хавфсизлик, яъни миллий-мамлакат хавфсизлиги биринчи ўринга чиқадиган бўлса, буни ҳам регламентга киритиш керак. ОАВда фаолият кўрсатадиганлар учун ҳам мамлакат хавфсизлиги биринчи ўринда туради. ПФЛ буни регламентга киритмаган экан, бу унинг айби. Бунинг учун огоҳлантирилмаган ОАВдан хафа бўлишга ёки уларга эътироз билдиришга асос йўқ.\nЯна бир қоидага кўра, ўйинлар муддати ўзгартирилиши мумкин. 4-бўлимнинг 24-бандига кўра, маълум нафардаги футболчилари миллий ва олимпия терма жамоаларига чақирилган клублар ўз ўйинларини бошқа муддатга кўчиришга ҳаққи бор. Бу банд ҳам сўнгги тур ўйинлари уч кунга бўлиб чиқилишига асос бўла олмайди. Ёдингизда бўлса, мавсумнинг иккинчи туридан ўрин олган “Қўқон-1912” – “Пахтакор” жамоалари ўртасидаги учрашув айнан шу бандга кўра бошқа муддатга кўчирилганди. Аслида ўша ўзгариш асосли бўлса-да, ПФЛнинг тақвимга жавоб берадиган бўлими терма жамоамизнинг йиғинини инобатга олмагани учун танқид қилинганди. Ваҳоланки, ўша вақтда терма жамоамиз Осиё чемпионати саралаш баҳсларига тайёргарлик кўриши олдиндан аниқ эди. Танқидга тақвим тузилишида шу инобатга олинмагани ёки терма жамоа мураббийлари билан маслаҳатлашилмагани сабаб бўлганди.\nБиз фақатгина сўнгги тур ўйинлари борасида сўз юритдик. Ваҳоланки, бу йил ҳам нафақат олий лигада, балки биринчи лигада ҳам бир қатор ўйинлар бошқа саналарга кўчирилди. Олий лигада ўйинлар муддати юқоридаги сабаблар туфайли ўзгартирилса, биринчи лигада бунга клубларнинг ўзлари “айбдор” бўлмоқда. Сабаби, қуйи лига жамоалари Ўзбекистон Кубогида қанча узоқроққа боришса, чемпионатдаги ўйинларининг сони ва муддати шунчалик кўп ўзгаряпти. Ўзбекистон Кубоги билан биринчи босқичдан кейиноқ хайрлашган клублар танаффусга чиқиб, дам олаётган бир вақтда бошқалар ёзнинг қоқ чилласида қолдирилган ўйинларни ўтказиб юрибди. Бунга юқорида айтганимиздек, ўзлари “айбдор”. Улар Ўзбекистон Кубогида ПФЛ учун кутилмаганда матонат кўрсатиб қўйишмоқда. Хўш, айтингчи, бу танқидга асос бўла оладими? Ёки бу ўзгаришлар ҳам регламентда ёзилмаган хавфсизлик ёки юқоридаги 4та бандга тўғри келадими? Энди бир ўйлаб кўринг, биз журналистлар регламентни ўқиймизми-йўқми?! Танқидларимизда асос борми-йўқми?! Хулоса ўзингиздан.\nФарҳод Абдуалиевич ОАВга охирги марта қачон эътироз билдирганини эслай олмайман. Ўша вазиятда ҳамкасбларим футболимиз раҳбарининг ҳурматини жойига қўйиб, бу эътирозга жиддий жавоб қайтармади. Аслида Фарҳод Магометов ва Валерий Лёткиннинг эътирозига муносиб тарзда жавоб бера оламиз. Жавоб берганда ҳам ўзлари тасдиқлаган регламент бўйича жавоб беришга билимиз етади. Аммо қуръа ташлаш маросими бу - расмий тадбир. Бундай тадбирда раҳбар билан тортишиш бошқалар олдида бизнинг ҳам, раҳбарнинг ҳам ҳурматига тўғри келмайди. Айниқса, раҳбар инсонга барчанинг ичида камчиликлари айтилса, унга бўлган ҳурмат йўқолиши мумкин. Шу боис, биз буни ўзимизга лозим, деб топмадик. Шунга мос равишда футболимиз раҳбари ҳам ҳамманинг ичида ОАВга жиддий эътироз билдирмагани маъқул. Агар эътирози бўлса, ПФЛда матбуот котиб бор. Унга журналистларни учрашувга чақиришни буюрилса биз доимо лаббай, деб жавоб қайтарамиз. Ўша алоҳида йиғилишда ким ҳақ-у, ким ноҳақ эканлигини билиб оламиз. Ҳозирги ҳолатга ўхшаб, биз регламент бўйича ҳам танқид қилсак, бизга эътироз билдирилса, улар ўзларини, биз ўзимизни ҳақ, деб юраверсак ҳеч нарсага эриша олмаймиз. Футбол бизники ёки ПФЛники эмас, балки халқники, бутун мамлакатники! Уни ҳеч ким ўзиники қилиб, оёқ ости қилишга ҳаққи йўқ! Гарчи чўнтагидан пул сарфласа ҳам!


Иорданиянинг кечаги таркиби ва ўйиннинг қисқа видеоси / CHAMPIONAT.asia\nИорданиянинг кечаги таркиби ва ўйиннинг қисқа видеоси\nКеча жаҳон чемпионати саралаш баҳсларидаги рақибимиз Иорданиянинг ўртоқлик учрашувида Фаластиндан 4:1 ҳисобида устун келгани ҳақида хабар бергандик.\nСал аввал ўша баҳсда Иордания сафида майдонга тушган футболчилар ва ўйиннинг қизиқарли лаҳзалари акс этган видеога эга бўлдик.\nИордания: 1. Амир Шафиа, 19. Анас Бани Ёсин, 8. Муҳаммад Мустафо, 23. Одай Заҳро, 21. Муҳаммад Дҳайри, 15. Шади Абу Ҳашҳаш, 6. Саид Муржан, 18. Ҳасан Абдулфаттоҳ, 7. Амир Диб (Раид Наватир), 9. Ҳусаб Лаҳам, 10. Аҳмад Ҳаел.\nИккинчи бўлимда Хайтам Диб ва Иброҳим Заваҳра, шунингдек, яна бир қатор футболчилар майдонга туширилган.\nМезбонлардан голларга Ҳасан Абдулфаттоҳ, Аҳмад Ҳаел, Саид Муржан ва Иброҳим Заваҳра муаллифлик қилган.\nИордания терма жамоаси 9 август куни Ливия терма жамоасига қарши учрашувда майдонга тушади. Ўйин маҳаллий "Ал Виҳдат 1" телеканали орқали намойиш этиши режалаштирилган. Ушбу канални интернетда http://alwhdat.net/channel1.html ҳаволаси орқали томоша қилиш мумкин.


NBA плей-оффи ЛеБрон ва "Лейкерс"сиз ўтади. Чемпионликни қўлга киритишни хоҳлаган жамоа ҳатто плей-оффга ҳам чиқа олмади / Olamsport.com\n13:19"Милан" "Челси" билан Зиеш борасида музокаралар олиб бормоқда 0 12:58Хабиб Шон-Шараф залига киритилганидан сўнг, илк бор пост қолдирди\t0 12:36Емельяненко экспертларнинг фикри билан қизиқмоқда + ВИДЕО\t0 12:15Фергюсонни "ухлатган" Чендлер Масвидални жангга чорлади\t0 11:51Салоҳ "Ливерпуль" тарихидаги рекорд маошга эга бўлди\t0 11:28Хабиб: "Бой бўлиб, ҳамма нарса сотиб олиш учун чемпион бўлмоқчи эдим"\t0 11:0233 мамлакат спорт вазирлари Россия ва Беларусни мусобақалардан четлатиш керак деб ҳисоблайди\t0 10:39Петр Ян Шон O'Мэллининг чорловига жавоб қайтарди\t0 10:17Расман: “Барселона” 2 футболчи билан хайрлашди\t0 09:55Исраэль Адесанья: "Бу жанг катта пул келтиради"\t0 09:33"Уимблдон". Ник Киргиосга катта жарима солинди\t0 09:11UFC 276. Чемпионлик жанги иштирокчилари face-to-face маросимида иштирок этишди + ФОТО\t0 08:50Неймарнинг ПСЖ билан шартномаси 2027 йилгача узайди\t0 08:26Octagon 32. Марказий жангда ўзбек спортчиси мезбонга қарши жанг қилди + ВИДЕО\t0 08:12Жокович "Уимблдон"даги юришини давом эттирмоқда\t0\n06 апр 23:21\nNBA плей-оффи ЛеБрон ва "Лейкерс"сиз ўтади. Чемпионликни қўлга киритишни хоҳлаган жамоа ҳатто плей-оффга ҳам чиқа олмади\nТеглар : Леброн ЖеймсЛейкерс\nNBA плей-офф босқичи лиганинг супер юлдузи ЛеБрон Жеймссиз ўтади.\nЛеБрон Жеймссиз "Лос-Анжелес Лейкерс" "Финикс"га ютқазди ва жамоа NBA плей-оффида ўйнаш имкониятини бутунлай йўқотди.\nЎз тарихида 75-бор ўтказилаётган NBA мунтазам чемпионати якунланишига оз вақт қолди. Жамоаларда атиги учтадан ўйин бор. Ушбу 3 тур якунлангач иккала конференцияда ҳам мавсумнинг ҳал қилувчи босқичида иштирок этадиган жамоалар номи маълум бўлади. Бу йил эса, афсуски, "Лос-Анжелес Лейкерс" плей-оффда қатнашчилар рўйхатида бўлмайди. Жамоа бугун кетма-кет еттинчи мағлубиятини қабул қилиб олди ва ҳатто плей-оффга чиқиш имкониятидан маҳрум бўлди. Аммо мавсум бошида Рассел Уэстбрук жамоага келиб қўшилганидан сўнг калифорнияликлар чемпионлик учун асосий даъвогар дея қаралган эди. Бу жуда ёмон ҳазилга ўхшайди.\nҲозирда Фрэнк Вогель шогирдларида 31 та ғалаба (39,2%) ва 48 та мағлубият бор. Бу натижа билан улар Ғарбий конференция турнир жадвалининг 11-поғонасида бормоқда. 10-ўриндаги "Сан-Антонио"да эса 34 та ғалаба (43%) ва 45 та мағлубият бор. Назарий жиҳатдан ҳар икки жамоа ҳам мавсумни бир хил – 34-48 натижа билан якунлаши мумкин. Ўзаро учрашувларда эса дуранг (2:2). Аммо ҳозир "Спёрс" жамоаси Ғарбий конференция жамоалари билан ўйинларда анча яхши натижа кўрсатишди (24-25 ва Лейкерсга қарши 16-33), шунинг учун "Лейкерс" уларга етиб ололмайди.\nПлей-оффга чиқиш учун "Лейкерс" бугун "Финикс"га қарши учрашувда ғалаба қозониши ва "Сан-Антонио"ни "Денвер"га ютқазишига умид қилиши керак эди. Аммо бунинг акси бўлди. "Лос-Анжелес" ўз уйида 110:121 ҳисобида мағлуб бўлди, Грег Попович шогирдлари эса йирик ҳисобда ғалаба қозонишди – 116:97.\n"Санз" аллақачон Ғарбий конференция турнир жадвалида биринчи ўринни қўлга киритган. Бугун улар мунтазам чемпионатдаги 63-ғалабасини тантана қилди ва клуб рекордини ўрнатишди.\n"Лейкерс"нинг ҳозирги "Финикс"ни мағлуб этиш имконияти унчалик юқори эмас эди ва ЛеБрон Жеймс ҳам тўпиғидаги муаммолар туфайли учрашувни ўтказиб юборишга мажбур бўлди. Аммо бугун, жароҳат билан ўйнаган Энтони Дэвис ва бир ярим ойни ўтказиб юборган Расселл Уэстбрук ажойиб ўйин намойиш этди.\nУчрашувнинг биринчи бўлимида "Санз" жиддий қийинчиликларга дуч келди. "Лейкерс"ни ҳам рақибга қараганда анча ишончли кўринди дея олмаймиз, лекин улар ўйин бошида аниқроқ, самаралироқ ўйин намойиш этишди. Ва улар ҳатто биринчи чоракни (31:28) ғалаба билан якунлашга муваффақ бўлишди. Шунингдек, иккинчи бўлим ўрталаригача бироз устунлик билан олдинда ҳам боришди. Тўғри, кейинроқ Крис Пол ўйинга фаол қўшилгач, "Финикс" навбатдаги бўлимда 8:0 ҳисобида олдинга чиқиб олишга муваффақ бўлди. Жамоалар катта танаффусга 58:63 ҳисобида йўл олишди.\nАммо танаффусдан сўнг ўйин тўлиқ "Финикс" томонидан назорат қилинди. Ҳисобдаги фарқ ҳатто, 26 очкога етди. Фақатгина якунда, "Финикс" ўйинни эркин қўйиб юборганида, "Лейкерс" орадаги фарқни 19 очкодан 11 очкога қисқартиришга муваффақ бўлди. Лекин бу албатта, жамоани мағлубиятдан қутқариб қололмади. Бу мағлубият "Лейкерс"ни NBA плей-оффидан маҳрум қилди.\nДевин Букер 32 очко, 7 рибанд ва 4 самарали узатма билан "Финикс"нинг энг яхши ўйинчиси бўлди. "Лейкерс"да 28 очко билан Расселл Уэстбрук ажралиб турди. Расселл фаолиятида илк бор плей-оффни ўтказиб юборади. Бу ЛеБрон билан уч марта содир бўлган: у 2003/2004, 2004/2005 ва 2018/2019 йилги мавсумда ҳам ҳал қилувчи босқичга чиқа олмаган.\nБу, албатта, жамоа кутган натижа эмас. Фрэнк Вогель ҳар бир ўйиндан сўнг жамоасини қўлидан келганича оқлади, аммо, афсуски, у жамоа нима сабабдан плей-оффсиз қолганини тушунтириб беролмади.\n"Биз муваффақиятсизликка учрадик. Бугун ҳам. Айтишим мумкинки, бу жадаллик етишмагани туфайли эмас. Ҳаммамиз ҳаракат қилдик. Йигитларим охиригача курашишди. Аммо улар шунчаки мавсумни муваффақиятсиз якунладилар",- деди мураббий.\nАммо Энтони Дэвис асосий сабаб нимадалигини айтди:\n“Мақсадимиз чемпионликни қўлга киритиш эди. Бизда ҳамма нарса бор деб ўйлайман, аммо жароҳатлар бунга халақит берди. Мен, ЛеБрон, Русселл - биз ажойиб ўйинчилармиз, агар майдонда бирга кўпроқ вақт ўтказганимизда буни янада яхши исботлаб беролардик. Лекин биз буни уддалай олмадик. Шунинг учун, учта энг яхши ўйинчи майдонда етарлича вақт ўйнамаса, чемпионлик учун курашиш қийин. Афсуски, биз ҳисоб-китоб қилишимиз ва мавсум ва ёзнинг қолган қисмида энди нима бўлишини тушунишимиз керак".\nДэвиснинг ўзи лигадаги энг травматик ўйинчилардан бири ва бу узоқ вақтдан бери маълум. Шунингдек, Уэстбрук, Эй Ди ва Леброн билан бирга "Катта учлик"га кириши даргумон эди. Мавсумдан ташқари, "Лейкерс"нинг жорий рўйхатини шакллантириш пайтида муҳокама қилинган барча муаммолар мунтазам чемпионатда содир бўлди. Жамоа чемпионлик учун асосий давогарлардан бири деб қаралишига қарамай, бунга ишониш қийин эди.\n"Лейкерс" учун муваффақиятсиз ўтган мавсум қўрқинчли бир тушдек ўтиб кетишини тилаб, жамоа кейинги мавсумга ҳар доимгиданда кучли бўлиб қайтишига умид қиламиз.\nchampionat.com сайти асосида Хуршида Абдикулова тайёрлади\n"Реал" ва "Ман Сити" "Челси" футболчисига қизиқмоқда 0\n"Реал" ва "Манчестер Сити" "Челси" футболчисига қизиқмоқда 0\nЛеБрон Жеймс Nike билан ҳамкорлиги акс этган янги ҳужжатли фильм ишланганини эълон қилди 0


Соғ-саломат Чимкентга келдик… « Ўзбекистон Халқ Ҳаракати\nСоғ-саломат Чимкентга келдик…\n23 March 2018 - 8:00\nЎғуз, Ойдин ва Али Моxир ўн беш кун Орландода бўлиб “Диснейворлд”ни яхшигина ўргандилар. Кейин учоқда Лос-анжелесга келиб, ўн кун у ерда қолишди. Кейин Нъю-Йоркка қайтишди. У ерда уч кун айландилар. Люкс отелда қўноқладилар. Биринчи кун Манxеттен атрофида айланадиган туристик кемага минишди.\nНъю-Йорк бир орол устида қурилган шаҳар эди. Уни кемадан кўриш шаҳарнинг ўрта ва четки қисмларини томоша қилиш имконини берарди.\nКемадан тушганларида эрта эди. Шаҳарни айланишга вақт бордай туюлганди. Аммо Нъю-Йоркнинг Истанбулдан фарқи йўқ эди. Йўллар ғиж-ғиж машина тўлган, ҳаракат қилиш қийин эди. Бу ерда ҳам Истанбулдаги каби светофорга одамлар унча риоя қилмас, тижорий камёнлар истаган жойида тўхтаб, трафик (машиналар ҳаракати)ни занжирбанд қиларди.\n–Бу ер ҳудди аввалги кезган жойларимиздан бошқа мамлакатга ўхшайди, — Ўғуз.\n–Ойдон Нъю-Йорк сафарини охирига қўйганининг сабаби бу экан, Ўғуз, — деди.\n–Агар сизга аввал Нъю-Йоркни кўрсатсайдим, Америка ҳақида янглиш тасаввурда қолган бўлардингиз. Нъю-Йорк ҳам Америка, аммо ҳақиқий Америка унинг ташқарисида, — деди.\nБаъзи китобларда ёзилишича, Нъю-Йоркда яшаган одамлар ҳам Американинг бошқа бўлимларидагилардан фарқли эмиш, — деди Ўғуз.\n–Нъю-Йоркда ишлаган одамлар бу ерда яшашмайди. Улар Нъю Жерсида ёки Пенсилванияда яшашади. Нъю-Йорк космополит шаҳардир.\n“Empire Stat Building” ва “Эгизак”ларга чиқиш учун жуда кўп одам навбатда туришар эди. Бу бинолар юксаклигидан қараганда кўринадиган манзара муҳташам эди. Манxеттенни ўраган денгиз йўли, юксак ва узун кўприклар, осмонўпар бинолар инсон қўли яратган мўъжизалар эди. Балки, инсоният ўз тарихида илк бор шунчалик ҳашаматли манзара яратганди. Намруднинг, Фиръавнларнинг тангрига етишиш орзулари гўё бу шаҳарда моддийлашган эди.\nЎғузнинг ўйлаганларини Али Моxир кинокамерага олаётгандай эди. Ўғуз мияси билан ўйларди, Али Моxир эса камераси билан.\nУ Озодлик ҳайкалини суратга оларкан, бутун Американи камерасига жойлаштираётгандай ҳаракат қиларди.\n–Али Моxир ҳақиқий санъат ошиғи, — деди Ойдон Ори, — унда менинг меъморлик эҳтиросимдан каттароқ эҳтирос бор.\nЭртаси кун Central Parк ва Колумбия университетини кездилар.\nБирлашган Миллатлар Ташкилоти рўпарасида жойлашган “Турк-америка жамиятлари Федерацияси”га зиёрат қилишди. У ерда Mаxмат Эрйигитнинг укаси Мустафо бей билан танишиш ҳаммасига, айниқса, Ўғузга сюрприз бўлганди.\nУчинчи кун Метрополитен Музейини томоша қилдилар. Ҳаммасини кўриш учун бир кун озлик қилди. Музейда кинокамерада суратга олиш таъқиқланганди.\n–Эрталабдан бери сенда бир етишмовчилик ҳис этаётгандим, нима экан десам, сенинг камеранг йўқ экан, Али, — деди кулиб.\n–Тўғри, Али Моxирни камерасиз тасаввур қилиш қийин. Сен ўзингни қандай ҳис қилаяпсан, Али?, — деди Ўғуз.\n–Ўзимни ҳудди яланғоч юргандай ҳис қилаяпман, оғайни, — деди Али, дўстларим, камера менинг қўлим ва кўзим. Атрофдаги нарсаларга камера билан тегиб, камера билан қарайман.\nАли Моxирнинг “яланғоч” ҳолини Ойдон кўз олдига келтирди ва ўзича табассум қилди.\nЁшлар музей салонларида ўтириб дам оладиган скамейкалар бўлишига қарамай, ҳеч ўтиришмади. Чарчаб, ҳолдан тойгунча музейни айланишди. Али Моxир Ойдоннинг суратга олаётган ҳайкалларига қараб, Ойдоннинг ўзи бу ҳайкаллардан гўзалроқ эканини ўйлади, аммо бу фикрни ўзига айтмади.\nЭртаси кун тонгда учоққа етишишлари керак эди. Музейдан қайтиб, Али Моxир эртароқ ухлайман деб ўйлаганди.\nАммо ухлай олмади. Ойдон кўзлари олдидан кетмасди. Орландадаги бир отелнинг ҳовузида чўмилаётган Ойдон. Узун, бичили оёқлари, нозик бели, сутдай оқ бадани, қайрилган киприклари ва сочларидаги порлаётган сув томчилари. Ҳаёлида Али Моxирга қўлини узатганди Ойдон ва бирга ҳовузга ташлаганди ўзларини. Аммо қирғоқда иккинчи Али Моxир турарди. У ҳовуздаги жуфтни кинокамераси билан суратга ола бошлаганди.\n–Бас, қил, Али, бу ҳолда кўринмоқ истамайман, — деди.\n–Илтимос, Ойдон изн бер, яна бир оз суратга олай. Ҳеч бир музейда сенинг каби мукаммал ҳайкал йўқ, — дерди Али Моxир.\nҲовуздаги ва ҳовуз четидаги Али Моxирлар бир-бири билан суҳбатлашарди. Ойдон ҳовуздагининг қўлидан сирғалиб қочди, аммо ҳовуз четидаги Али уни камерасига солиб улгурганди. Камера ичида чирпинаётган бир денгиз қизи эди.\nЭшик тақиллаганда Ойдон ҳали ҳам ҳовузда юзаётганди:\n–Али, бугун учоққа чиқишимиз кераклигини унутдинг, шекилли?, — деди Ойдон.\nУнинг овози ҳовуздан келдими, эшик орқасиданми, Али Моxир буни англай олмади.\nУ ётоқдан тез турди.\nЎғуз учоқда иллюминатор тарафда ўтирди. “Турк ҳаво йўллари” учоғи булутлар орасида оқчарлоқ каби сузар эди. Ўғуз кўзини юмди.\nОқ булутлар узра гўзал бир қиз булутлар билан мусобоқа қиларди. Устида келинлик либосига ўхшаган оппоқ кийим бор эди. Сочлари шамолда иккига айрилиб, шувилларди, либоси иккига айрилиб, қанотларга ўхшарди. Вужуди ва қўллари булутлардай оқ эди. Оёқлари юз метрга югурадиган спортчиларникидай мустаҳкам эди. Ўгирилиб Ўғузга боқди. “Мен билан пойга қиласанми?”, деди ва тез учиб, кўздан ғойиб бўлди.\n–Йўқ, сен билан пойга қилолмайман, — деди.\n–Ким билан пойга қилаяпсан, Ўғуз? — деди ёнида ўтирган Ойдон Ўғузнинг қўлини тутиб.\n–Бир оз мудрабман, Ойдон, кечир, — деди Ўғуз.\n–Программамиз юкли бўлди, ҳаммамиз бир оз чарчадик, шекилли. Энди Салим Бойжонга ёзадиган рапортларимизни яхшилаб ўйлашимиз керак, — деди Ойдон.\n–Биласан, саёҳатимиз давомида тушунчаларимни ёзиб бордим. Уларни уч кун ичида рапорт ҳолига келтиришим мумкин, — деди Ўғуз.\nЎғуз баданида енгил титроқ ҳис қилди. Ойдон қўлини ҳали ҳам Ўғузнинг қўлидан олмаганди.\nОйдон Али Моxирга дўниб:\n–Алининг рапорти камерасида тайёр, шундайми?, — деди.\nАли Моxирнинг кўзи ҳали ҳам Ўғузнинг кули устида ётган Ойдоннинг қўлига тушди. Ичида рашк қўзғолди.\n–Йўқ, Ойдон, — деди Али, — суратга олинганларни монтаж қилмасдан туриб Салимбейга кўрсатолмайман.\n–Тўғри, ҳар касбнинг ўз хусусияти бор, биз филм суратга олиндими, тамом деб ўйлаймиз, — деди Ойдон ва қўлини Ўғузнинг қўлидан олди, — хўп, болалар, энди озгина ухлаб олсак ёмон бўлмайди.\nБир оздан ҳар ким ўз ҳаёлларига чўкди.\nГулнор энди Tошкентда бемалол юраолмасди. Қорлиғашевнинг айғокчилари уни одим-одим таъқиб қила бошлаганди. Ҳатто уй олдида навбат тута бошлагандилар.\nГулнор уйдан академияга, у ердан уйга келарди холос. Яна Қорлиғашев ва унинг ташкилоти яхши билган баъзи дўстларининг уйига гоҳ-гоҳ бориб турарди. Чунки, улар билан ҳам алоқани узиб қўйиши ташкилотни шубҳалантирган бўларди.\nГулнор Ўзбекистондан чиқиши учун Туркия элчихонасидан виза олиши керак эди. Лекин элчихонага кетса, буни Қорлиғашевга дарров етказишар ва Гулнорнинг нияти фош бўларди.\nБир тасодиф ишни осонлаштирди.\nКамол Эркиннинг уйида Турк элчихонасидан бир маъмур унга икки кун ичида виза ҳозирлаб, Камол Эркинга беришини айтди. Айтилганидай, икки кун ичида виза тайёр бўлди. Қочиш йўли ҳам Камол Эркиннинг уйида чизилди.\nTошкентнинг чеккасида юк машиналари парки бор эди. Бу парк хусусий эди, уни бир турк йигити қурганди. Юк камйонлари Туркиядан келиб, бир кеча бу ерда дам олишар, кейин Қозоғистонга ўтиб кетишарди. Ўзбек-қозоқ чегарасида унчалик назорат йўқ эди. Режа бўйича, айғокчилардан бир амаллаб қутулгач, ўша паркка бориш керак эди.\nУ кеча Гулнор ухлай олмади. Шубҳаланмасликлари учун кичик бир сумка ҳозирлади йўлга. Ва кийимларини ечмасдан ётоққа узанди. Ухлаб қолишдан қўрқди. Келишилган вақтдан сал кечикса, ҳаммани таҳликага қўйган бўларди. Ётоқдан туриб парда орқасидан кўчага боқди: Қорлиғашев кўппаклари ўз жойида туришарди. Кириш эшигидан чиқиш мумкин эмасди. Унча юксакда бўлмаган орқа балкондан чиқиши лозим эди.\nУ кеча Қорлиғашев ҳам безовта эди. Гулнор у истаган рапортни келтирмаганди. Гулнор шу кунгача учрашган одамларида муҳим нарса йўқ эди. Балки, Камол Эркиннинг уйига бир ҳафтада икки марта борганидан шубҳаланиш мумкин эди. Лекин бу ҳақдаги одамлари берган рапортда шубҳага молик нарса тополмади.\nНегадир Қорлиғашев одатидан ташқари соат уч яримда уйғониб кетди. Такрор ухлашни истади, лекин кўзига уйқу келмади. Чироқни ёқди. Қўлини соатга узатиб, айғокчилар берган рапортни олди, ўқий бошлади.\nИккинчи рапортнинг бошини ўқир экан, чаён чаққандай сапчиб ўриндан турди:\n–Эҳ, шайтон, буни нега аввал ўйламадим!, — деди.\nРапортда Камол Эркиннинг уйига келган бошқа меҳмонлар ҳам ёзилганди. Гулнорнинг биринчи келишида Камол Эркин уйига Турк элчихонаси ходими ҳам келганлиги ёзилганди. Кейин ўша ходим Камол Эркиннинг уйига иккинчи марта келган ва ундан икки соат кейин эса у ерга Гулнор келганди.\n–Шайтон қиз, Туркияга қочишни ўйлабсанда!, — деди ўз-ўзига Қорлиғашев.\nУ бир неча дақиқа ичида кийиниб, кўчага чиқди. Машинага ўтирди, ўн дақиқа ўтар-ўтмас Гулнорнинг уйи олдида тўхтади. Эшикни пойлаётган иккита айғокчига ишорат килиб, ичкарига кирди.\nСоат тўртдан ўтганди. Гулнор балкон эшигини очиб чиқаётганда, эшик қўнғироғи чалинди. Бу маҳалда эшик қўнғироғининг жиринглаши хайрли эмасди. Гулнор эшикни очмасликка қарор килди. Балкон темирини ошиб, қўли билан панжаралардан тутди-да пастга осилиб тушди. Ва орқа кўчага чиқди.\nТакси топилиши амри маҳол эди. Уйдан тезроқ узоқлашишга қаракат қилиб, югура бошлади.\nҚўнғироқни жиринглатган Қорлиғашевнинг одами ёки унинг ўзи эди. Эшикни синдириб кириб, Гулнорни тополмагач, орқа кўчаларни ҳам назорат қилиши мумкин эди. Буни ўйлаб, Гулнор чопа бошлаганди.\nҚорлиғашевнинг шиддатли қўнғироқларидан Гулнорнинг кўшнилари уйғонишганди. Қорлиғашев елкаси билан эшикни уриб кўрди, синдираолмади. Кейин одамларига ишора қилди, улар иккаласи эшикни синдирдилар. Гулнор уйда йўқ эди. Қорлиғашев айғокчиларга бақира бошлади:\n–Уйга кириб, қайтиб чиқмаганидан аминмисан?, — дерди у тинмай.\n–Ҳа, чиқмади, — дерди иккита айғокчи дағ-дағ титраб.\n–Балкондан қочган!, — деди Қорлиғашев, — сен бу бинодаги бутун квартираларни қараб чиқ! Сен эса мен билан юр!\nҚорлиғашев айғокчилардан бирини олиб, орқа кўчаларни текшириб чиқди. Аммо Гулнорни тополмади.\nГулнор аллақачон хусусий бир машинани тўхтатиб, ҳайдовчидан Навоий майдонига олиб боришни илтимос қилганди. Навоий майдонидан таксига ўтириб, келишилган паркка етиб келди. Соат беш бўлмаганди. Парк қоровули каллаи-саxарла ёлғиз юрган қизни кўриб ҳайрон бўлди.\n–Мен Гулнор Кунбоеваман, — деди у, — олти яримда кетиши керак бўлган бир камйон мени Чимкентгача олиб кетиши керак эди.\n–Сизни бунча эрта кутмагандим, — деди одам, — сиз бир оз кутинг, дам олинг шу ерда.\nБу кичик, муваққат уйчада ягона курси бор эди, Гулнор унга ўтирди.\n–Яхшиси, мен кетадиган машина кабинасида ўтирақолай, — деди Гулнор ийманиб.\n–Шофер ухлаётган бўлса керак-да, — деди одам, — уни ўйғотиш тўғри булармикин?\n–Мени олиб кетишидан хабари борми?\n–Ҳа, хабари бор.\n–Мумкин бўлса, мен уни ўйғотиб, илтимос қилсам, деди — Гулнор.\n–Майли, ҳув анови машина, — дея қўлини чўзди одам.\nГулнор баxайбат юк камйонининг зинапоясидан кўтарилиб, деразасидан ўтиргични орқага ёткизиб, ўхлаётган шафёрни кўрди. Ойнани уч-тўрт марта тақиллатди. Шофёр уйғонди.\n–Соат неча бўлди?, — деди кўзларини уқалаб у, — ухлаб қолибманми?\n–Йўқ, бейафанди, соат ҳали беш. Мен эртароқ келишга мажбур бўлдим. Рухсат берсангиз машинага ўтирсам, бу ер мен учун хавфсизроқ бўлади, — деди Гулнор.\n–Албатта, Гулнорхоним марҳамат, исмингизни тўғри айтаяпманми?, — деди шофёр.\n–Тўғри айтаяпсиз, исмим Гулнор, фамилиям Кунбоева.\n–Менинг отим Xасан Унорон. — деди шофёр. Кейин тушиб комйоннинг орқа эшигини очди. Комйонга мебел тўлдирилган эди.\n–Мана шу креслода ўтириб, дам олинг Гулнор хоним. Агар машина тўхтаса, сиз анов шкафга кириб яширининг, — деди шофер.\n–Хўп Хасанбей, ташаккур, — деди Гулнор.\n–Арзимайди, Гулнорхоним, мадомики ўйғондик, сизга зарари бўлмаса, йўлга тушаверайлик, — деди шафер.\n–Жуда яхши бўларди, тезроқ бу исканжадан қутулай, — деди Гулнор.\nЙўл бўйича камйон тўхтамади.\nЧимкентга етиб келишганида соат етти ярим эди.\nКамйоннинг эшиги очилганда Гулнор ухлаб қолган эди. Дарров уйғонди ва ўрнидан турди.\n–Хавотир олманг, Гулнорхоним, соғ-саломат Чимкентга келдик, — деди.\nГулнор уст-бошини тузатди, кичик сумкасини қўлига олди, Хасанга ташаккурлар айтиб, у билан хайрлашди.\nЧимкентнинг сокин кўчаларидан юриб, биринчи дуч келган одамдан қўлидаги адресни кўрсатиб, у ерга қандай боришни сўради.


Япониянинг ялпи ички маҳсулоти 2020 йил 3-чораги якунларига кўра 2-чоракка нисбатан 5 фоиз ўсди. Бу Япония иқтисодиётининг охирги 4 чорак ичида биринчи ўсиши ҳамда охирги 50 йил ичидаги рекорд кўрсаткич бўлди.\nБундай рекорд ўсишга коронавирус пандемияси биринчи тўлқинидан кейин экспорт ҳажми ошиши ва истеъмолчилик фаоллигининг тикланиши кўмак берган. Таъкидланишича, жорий йилнинг 2-чораги ЯИМ ҳажми динамикаси бўйича Япония тарихидаги энг ёмони бўлди: ушбу чоракда ЯИМ ҳажми 1-чоракка нисбатан 8,2 фоизга пасайган.\nТаъкидланишича, Япония иқтисодиёти оғир кечган 2-чоракдан кейин ҳали ўнгланиб олмаган ва ЯИМ ҳажми 2019 йилга нисбатан 6 фоиз камни ташкил қилмоқда. Мамлакатда коронавирусга чалиниш ҳолатлари яна кўпайса ва янги чекловлар киритилса, иқтисодиёт яна рецессияга чўмиши мумкин.\n“Иқтисодиёт дадиллик билан тикланмоқда, бироқ уни тиклаш бўйича иш давом эттирилиши лозим”, деб айтган Япония иқтисодиёт вазири Ясутоси Нисимура.


22 ёшли етакчи - у ким ва нималарга қодир? - Zamin.uz\n06:30 / 28.03.2018\n22 ёшли етакчи - у ким ва нималарга қодир?\n«Сиз танимайдиган кучли футболчи» туркум мақолаларининг янги қаҳрамони - Никлас Штарк.\n- Болалигимдан етакчи бўлишни хоҳлаганман. Мураббийларим бу борада мени ҳамиша қўллаб-қувватлашган, ўшандаёқ майдонда жараённи бошқаришим, кўп масъулиятни зиммамга олишим кераклигини уқтиришган.\nҲаттоки, сардорлик вазифасини ҳам менга топширишган, - дейди Штарк.\nОрадан ҳеч қанча муддат ўтмади ва 2014 йилнинг ёзида Никлас сардор сифатида Германия термасини Евро U-19 финалига олиб чиқди. Бу пайтга қадар у «Ньюрнберг» сафида Бундеслигада 24та ўйин ўтказиб улгурганди. Клуб мутасаддилари ёш тарбияланувчининг шаънига мақтовлар ёғдириб, унинг термадаги обрўси юксак маҳоратидан далолат эканини таъкидлашганди.\nЎтган йилнинг ёзида Штарк ёшлар ўртасидаги Европа чемпионати ғолибига айланиб, янги авлод вакилларини шуғуллантирувчи мураббийларга ҳам ўзидаги етакчилик қобилиятини кўрсатиб қўйди. Никласнинг таъкидлашича, майдондаги бундай роль кучли жиҳатларини кўрсатишда ёрдам беради.\n- Менимча, майдондаги етакчи - тушкунликка тушган шеригини ҳали ҳеч нарса йўқотилмаганига ишонтириб, курашишда давом этишга ундайдиган киши, - дейди Штарк.\nНиклас бу борада Жеррардни кумир ҳисоблайди. 2005 йилги ўша машҳур финални у «Милан» мухлиси ҳисобланувчи укаси билан бирга кузатган, ўзи эса «Ливерпул»га ишқибозлик қилганди.\nТанаффусгача 0:3 ҳисоби қайд этилгач, Штарк хонадан чиқиб кетган, аммо Стивеннинг голидан сўнг қайтиб, учрашувни охирига етказиб қўйганди.\n- Жеррард керакли пайтда тўғри ҳаракат қилган, жамоасига ишонч улашган - бу эса етакчининг асосий вазифаси. Айниқса, менга унинг шерикларига имо-ишоралар билан кўрсатмалар бера олиши ёқади. Майдондаги шериклар бир-бирларини сўзсиз тушунишлари жуда муҳим, - дейди Никлас.\nШтарк 22 ёшида Бундеслигада юздан ортиқ ўйинда майдонга тушди, Берлиннинг «Герта» клубидаги шериклари эса уни кийиниш хонасида яққол етакчи эканини таъкидлашади.\nНиклас бироз камтарлик қилиб, шунчаки, кўпроқ суҳбатлашиши ва жамоа яхлитликни сақлаб қолиши учун бор кучини сарфлаётганини айтади. Унинг учун ягона етакчи ва ўқитувчи йўқ, ҳамма бир-биридан ўрганиши, билмаганини сўрашдан қўрқмаслиги муҳимроқ.\nНиклас учун қадрдон позиция - ҳимоя маркази. «Ньюрнберг»даги дастлабки ўйинлари ва Германия ёшлар термасидаги баҳсларни айнан шу чизиқда ўтказган.\nШтаркнинг айтишича, тажрибали Себастьян Лангкамп билан жуфтликда ўйнаш унга ишонч бағишлаган, турли маслаҳатлар олиб, саволларига жавоб топган.\nБироқ қишда Себастьян «Вердер»га кетгач, Никлас мудофаа чизиғидаги бор масъулиятни ўз зиммасига олишга мажбур бўлди. Эндиликда Штаркдан кўп ҳолларда шерикларига тавсия бериш талаб этилади, бунга эса кўникиш осонмас. Ҳимоячидаги классик кўникмалар борасида Никласда муаммо йўқ.\nУ ҳамиша вазиятни тўғри баҳолайди, айниқса, юқоридан йўлланадиган узатмалар пайти бошини тез-тез қимирлатади. Шу тариқа асосий эътиборни тўпга эмас, қўриқлаётган рақибга қаратиш имкони ошади. Бундан ташқари, Штарк мавсумнинг иккинчи қисмида яккакурашларнинг 65 фоизида устун келди - бу лигадаги энг яхши кўрсаткичлардан бири.\n«Герта» бош мураббийи Дардаи жорий мавсумдан бошлаб Никласдан таянч ярим ҳимоясида фойдаланмоқда. Футболчининг ўзи бу роль бироз ноқулайлиги, ушбу позицияда ўйнаш учун жисмоний ҳолатини янада яхшилаши лозимлигини тан олди. Бинобарин, мураббийнинг қарорини тушуниш мумкин.\nШтарк дастлабки пасни йўллашда ажойиб ҳаракат қилади, қолаверса, Германиядаги энг тезкор марказий ҳимоячилардан бири ҳисобланади. Бу эса қарши ҳужумларга ўтиш чоғида «Герта»га наф келтириши муқаррар (Берлин клуби тезкор ҳужумлардан сўнг яратилган вазиятлар бўйича Бундеслигада атиги 14-ўринда бормоқда).\nШтарк ўз интервьюларида ҳар бир ўйиндан сўнг хатоларини таҳлил қилиши, учрашувлар арафасида рақибларининг ҳаракатларини қайта-қайта кўриб чиқишини бир неча маротаба таъкидлаганди.\nЎсиш жараёнида ўз амплуасида тўп сурадиган энг яхши футболчиларни кузатишни ғоят муҳим билади. Никлас ўзи учун энг яхши намуна сифатида Жоржо Кьеллинини кўрсатади.\n- Унинг ҳар бир яккакурашда бор кучини сарфлашини англаш қийин эмас. У жуда ақлли ўйинчи. Кьеллини рақибидан тўпни олиб қўйишдан аввал қаерда туриши лозимлигини аввалдан режалаштиради.\nСмартфонимда Жоржо иштирокидаги баҳслар видеоси бор. Уларни кўриб чиқаман. Мақсадим - ўйинни ўқий олиш, тўпнинг кейинги лаҳзада қаерда пайдо бўлишини олдиндан билиш, - дейди Штарк.\nЎтган йилнинг январида Томас Тухель бошчилигидаги Дортмунднинг «Боруссия»си Никласга астойдил қизиқиб, унинг тимсолида Хуммельсга ўринбосарни кўрганди.\nШунингдек, «Саутгемптон»дан ҳам «совчилар» борлиги ҳақида маълумотлар тарқалди. Аммо Штарк бошқа чемпионатга ўтишга шошилмаяпти, Бундеслигани ўсиш учун энг қулай лига ҳисоблайди. Боз устига, унга берлинликлар ҳам ўрганиб қолишган.\nАйни пайтда «Герта» мураббийлари ва бош менежери Никласнинг миллий термага муносиблигини таъкидлашмоқда. Бу пайтда эса футболчининг ўзи камтарликни сақлаб қолмоқда: мамлакат бош жамоасида ўйнаш орзуси экани, ниятига етиш учун ҳамма нарсага тайёрлигини кўп таъкидлайди.\nУни тез орада Германия термасига чақиришади, бунга шубҳа қилмасангиз бўлаверади.\n«Лион»га Элдор Шомуродов керак\n«Манчестер Сити» Мессининг трансфери учун қанча тўлашга тайёрлиги маълум бўлди


Халқ ва шоир - Ishonch.uz\nБош саҳифа Ўзбекистон Халқ ва шоир\nХалқ ва шоир\nЯйраб-яйраб кулмаса, тўйиб-тўйиб йиғламаса, завқ-шавққа тўлиб кетганида қалби жунбушга келмаса, изтироблар гирдобида қолганида олов бўлиб ёнмаса, яшаш, яратиш, қай бир ҳаётий ақида-қатъиятларини ўтказиш учун қизғин курашларга чоғланмаса, одам одамми?\nАна шундай ўта ҳиссий лаҳзаларда дилида сўз қайнаб, уни қоғозга тўкмаса, шоир шоирми?\nХўп, бу-ку бир кишининг завқ-шавқи, орзу-ўйи, ният-мақсади, эҳтирос-изтироби ҳақида экан. Бутун бир халқнинг кўнглида кечган ҳис-туйғу, дард-ҳасрат, ғам-кулфат, қувонч-бахтни ким изҳор этади? Эл қалбини ким қўриқлайди?\nТарих шунга гувоҳки, шахсий-инсоний дардини ўз халқи дардига айлантириб куйлай олган шоиргина асрдан асрга ўтади.\nШоирлар адабиёт тарихидан «шахсий дард» ва «халқ дарди» деган икки қутб оралиғидан ўз истеъдод ва меҳнатига яраша ўрин олади.\n2001 йили Абдулла Ориповнинг 60 ёшга тўлиши муносабати билан ўтказиладиган кечага таклифнома олган маҳалда беихтиёр шулар ҳақида ўйлаган эдим.\nКейин бу соҳиби қалам хусусида 14-15 ёшимдан бери ўйлаб юрганларим бир-бир хаёлга кела бошлади.\nШунда беихтиёр устоз Матёқуб Қўшжоновнинг ўтган аср 70-йиллари ўрталарида бир йиғинда айтган: «Абдулла яна 25 ‒ 30 йил ижод қилса, асрнинг миллат қалбидаги бор дардини қоғозга тўкиб улгуради», деган эътирофи эсга тушиб кетди.\nРост, ХХ асрнинг сўнгги 40 йилдан зиёдроқ даврида Абдулла Орипов халқнинг бир аср мобайнида кўнглида тугиб юрган кўп гапини айтиб улгурди ҳисоб.\nШеър усталарининг айримларини «ижтимоий шоир» деган гуруҳга киритиш адабиёт илми нуқтаи назаридан қанчалар тўғри бўлар, билмадим-у, лекин, негадир, Абдулла ака ҳақида шу таъриф мияда айланаверади.\nБир куни ўзларига ҳам айтдим: «Биринчи муҳаббатим» шеъри ҳам, аслида, фақат муҳаббат мавзусида эмас», дедим. «Бу ёғи ‒ ўзларингизга ҳавола», деб қўя қолдилар.\nЧунки, ахир, бу шеърни теранроқ мушоҳада қилсак, айнан йигитнинг қизга муҳаббатидан кўра каттароқ, аниқроғи, ижтимоийроқ маъно-мазмун борлигини англаймиз-да.\nЎзи, асли, аср-асрлик мумтоз адабиётимизда ишқ орқали бутун бир ҳаёт фалсафасини, инсоннинг яшашдан мақсади-ю бутун борлиқнинг ўз Яратувчисига инон-ихтиёрсиз, ҳатто, мажнунона талпинишини қаламга олиш бор ва бу бир тизим даражасига кўтарилган эди. Шунинг учун китобхон сифатида биз «Биринчи муҳаббатим»дан ҳам ана шундай, Навоий «Лисон ут-тайр»да таъкидлаганидек: «Сўз ‒ ўзга, маъни ‒ ўзгадур», қоидасидан келиб чиқиб мазмун қидиришга мантиқан тайёрмиз.\nАввало, шеър лирик қаҳрамоннинг бир тонгда ‒ руҳидаги маъюслик ажиб бир сокинлик уйғотгандаги кайфияти изҳори билан бошланади. Ёшлик ҳам гоҳ завқ, гоҳи тўполон билан ўтган. Қалб иймон билан айри тушган кезлар ҳам бўлган. Умрнинг чорак асри ортда қолган. У шуни тушуниб етганки:\n«Дунё» деган шундайин англаб бўлмас сир экан.\nБироқ ҳали орзулардан жудо бўлгани ҳам, юлдуздай кулгани ҳам, Ой каби сўлгани ҳам, гул мисол сарғайиб бўлгани ҳам йўқ.\nХўш, нима бўлган ўзи унда?\nБу шеърда ёш қалбнинг ҳаёт у ўйлагандан тамом бошқача, ўта мураккаб, фақат эзгуликлардангина иборат эмаслигини, одам бошида йўлини йўқотиши ҳам, ғуссага ботиши ҳам, чорасиз қотиши ҳам борлигини англаб, болалик-ёшликдаги пок, беғараз, бегард-бегидир тасаввурларининг ўзгарганидан ачиниш, уни энди ҳеч қачон қайта тополмаслигидан ўкиниш ҳисси ‒ ҳукмрон. Кўнгил ўша покиза ҳисни қўмсайди. Уни излайди. Унга сиғинади…\nБир ишқий шеърдаки, шунча ижтимоийлик бўлса, шоирнинг бутун ижодида ижтимоий мавзу қандай ўрин тутади?\nАбдулла Орипов бу жиҳатдан устози Ғафур Ғуломга ўхшайди.\nнима хато қилди?\nАбдулла Ориповнинг бир шеъри:\nВатерлоода хато қилди Наполеон…\nдея бошланади. Буни тушуниш учун аввал Наполеон Бонапарт кимлигини, Ватерлоо қаерда эканини, бу жангда кимнинг қўли баланд келганини, Франция ҳукмдори қайси хатоси асосида мағлуб бўлганини… билиш керак-да.\nВатерлоо ‒ ҳозирги Бельгия ҳудудидаги машҳур қишлоқ. 1815 йил 18 июнь куни унинг яқинида Франция билан Англия ўртасидаги урушнинг қақшатқич, ҳатто, ҳал қилувчи жанги бўлиб ўтади. Аввалига Наполеоннинг қўли баланд келаётган эди. Бироқ кейин, барибир, англияликлар ғолиб чиқади. Чунки Наполеон лашкарининг бир қисмини душманга ёрдамга келган Пруссия армиясини жанг майдонига киришдан тўсиб туришга ташлайди. Аммо немислар узоқ масофани айланиб ўтиб, барибир, жангга қўшилади. Наполеоннинг қўриқчилик қилиб турган кучлари эса амалда жангга қатнашмай, қолиб кетади. Оқибатда Наполеон лашкари Пруссия армиясининг ёрдами билан кучайиб кетган маршал Веллингтон бошқарган инглиз армиясига ютқазади.\nВатерлоо жанги ҳақидаги ана шу тафсилотлардан бехабар ўқувчи бу шеър туб моҳиятини тушуниб олиши ‒ жуда қийин.\nБу асарида шоир талмеҳ санъатидан фойдаланган. «Талмеҳ» деб тарихий шахс ва ҳодисалар, бадиий асарлар қаҳрамонларини тилга олиш, уларга у ё бу тарзда ишора қилиб ўтиш санъатига айтилади.\nҒафур Ғулом ижодида ҳам бу санъат ниҳоятда кўп қўлланган. Тарихни яхши билмай туриб, бу икки шоир ижодини тўла тушуниш асло мумкин эмас.\nХалқ ‒ бош тимсол\nБу икки шоир ижодида шеърият халқ бўлиб сўзлайди.\nБу икки шоир ижодида миллатнинг шонли ва қонли тарихи бугунга, шу замоннинг ҳодисасига айланиб кетади.\nШунинг учун бу соҳиби қаламлар асарлари орасида талмеҳсиз шеър йўқ ҳисоб. Очиғи, халқнинг дардини ўзиники каби ҳис этиш «ижодкорман» деганнинг ҳаммасига ҳам насиб қилавермас экан. Шундайларни биламан, бошига не қора кун тушса ҳам, мард бўлиб чидайди, миқ этмайди. Лекин нохос бир сурнай нола қилса, кўзига бафуржа ёш келади. Нега? Сурнай нолиши халқнинг ҳасрати билан қоришиб кетган-да. Юракни эзиб юборади. Унинг миллий пардаларига тегиб кетади.\nХалқники бўлиш ‒ Абдулла Ориповнинг буюк орзуси. У «Бизникилар» шеърини:\nКошкийди, аҳли юрт туриб тепамда:\n«У бизники эди», десалар,\n«Тилла балиқча»да эса балиқчага эмас, аслида, кенг дунёдан мажбуран узиб қўйилган бадбахт халққа раҳмингиз келиб кетади. «Мен нечун севаман Ўзбекистонни» шеърида Ватанни бойликлари, қуёши, пахтаси, жаннатий боғлари учун эмас, шу ерда ОНА ХАЛҚ яшаётгани учун севиши айтилган. «Ўзбекистон» қасидасида-ку халқ бош тимсолга айланган. Унинг нозик нуқталарида ўша пайтда ҳукмрон бўлган шўро сиёсатига зимдан қарши ғоялар устамонлик, яъни шоирона маҳорат билан сингдириб юборилганини кўрамиз.\nМана Соҳибқирон Амир Темур ҳақидаги ўша машҳур банд:\nКечмишинг бор, чиндан ҳам, узоқ,\nЗир қақшатди оқсоқ жаҳонгир.\nДемам бу кун: «У маним, маним»\n«Мақтамасман мозийни бироқ», мисрасидаги «мақтамасман» сўзини «мақтаёлмайман» деб тушунасиз. «Демам бу кун: «У маним, маним», ‒ сатридаги «демам» калимасини нозик шеърхон «демайман» деб эмас, «деёлмайман» деб англайди. Чунки шоирнинг асл мақсади ҳам шу эди.\nШундай жаҳонгир бобосини «меники» деёлмаётган бир қарам замонда халқ дардини бундан бошқа яна қандай айтсин?!\nКолумбда бор аламим маним, ‒\nмисрасини авваллари фақат, океаннинг нари ёғида ҳам бир қитъа борлигини Абу Райҳон Беруний бобомиз тўлқиннинг қайтишига қараб, Христофор Колумбдан бир неча аср олдин башорат қилганига ишора, деб тушунар эдим. Ҳозир бу сатр янада бошқачароқ ‒ кенгроқ тасаввурлар туғдиради. Айнан Колумб Европадан Ҳиндистонга денгиз йўлини очиш ғояси билан чиқиб, ўзи мутлақо билмаган ҳолда Американи кашф этган. Лекин, барибир, кўп ўтмай Европадан Ҳиндистонга денгиз йўли очилди. Шу-шу Буюк Ипак йўлининг аҳамияти пасайди. У батамом йўқ бўлиб ҳам кетди. Халқимиз ана ўша Буюк Ипак йўли бизни тарк этганидан бу ёғига жаҳон тараққиётидан узилиб қола бошлади. Дунё бизни ташлаб қўйди. Бунинг жабрини ҳозирга қадар тортиб келаётганимиз ҳеч кимга сир эмас. Бу мисра ‒ ҳатто, йиллар ўтиб, кишида ана шундай тамоман янги туйғую мулоҳазаю мушоҳада ҳам уйғотавериши билан қадрли.\nМазкур шеърнинг яна бир миллий томирларимизга таъсир этиб, маъюс бир ҳазинлик уйғотадиган банди бор:\nУ сен эдинг, о деҳқон юртим,\n‒ Ташқарида изиллар ёмғир,\nДединг: ‒ Пахтам қолди-ку, ахир,\nКетдинг умри махзаним маним…\nШоирнинг «бобожон»и ‒ ким? Деҳқон юрт! Она халқ! У «умри махзан». Яъни унинг ҳаёти ‒ хазина. Ёмғир демай, қор демай, пахтасини ўйлайди. Унинг бир озгина яйрашга ҳам вақт-фурсати йўқ.\n«Генетика» шеърининг лирик қаҳрамони ҳам якка шахс эмас. Унда Широқ, Алпомиш, Бобо Кайфий, Улуғбек, Навоий, Бобур, Эрйигитов, Раҳимов бекорга тилга олинмаган. Халқ сифатида келажакка биздан нима фазилат мерос бўлиб қолади? Шоирни шу масала безовта қилади. Жавоб эса ‒ унингча, шундай:\n1. Қолар курашларда тобланган хаёл.\n2. Буюк бардошимиз қолгуси, ахир.\n3. Ўзни бағишладик курашга буткул,\nДемакки, яшадик оромга ташна\n4. Ҳаққа, ҳақиқатга ташна ўтдик биз.\n5. Биз ҳам етукликка бўлмадик тимсол.\nБу дилгир мисраларнинг ўзинигина мушоҳада қилганда ҳам, шоир шўро замонидан ич-ичидан норози эканини англаб олиш қийин эмас. Шунинг учун унинг бутун умиди ‒ келажакдан:\n1. Балки оро топиб башар сайқали,\nТуғилар энг олий инсон, мукаммал.\n2. Лекин сен бўларсан бокира мутлоқ,\nЛекин сен яшарсан фаришта мисол.\n3. Лабда табассуму кўзда ёш билан\nСенга талпинаман, буюк набирам…\nБироқ бу халқнинг одамийлик даражасини кўтара олмагани шоирни безовта қилади ва у бошқа бир шеърида:\nҚачон халқ бўласан, эй сен ‒ оломон! ‒\nдея бонг уради.\nБу шўро замонида айтилган. Истиқлол туфайли биз бир бутун халқ бўлишнинг энг қулай имкониятини қўлга киритдик.\nХалқнинг ғаними ‒ шоирнинг ғаними. Ёмонлиги шундаки, бу душман ҳам тилида «халқим» дейди. Аслида эса, ҳар сўзида юртни улуғлагани билан, унинг:\nАмал поясида ‒ иккала кўзи.\nДоимо «халқим» деб кўкрагига уриб юрганлардан баъзиларининг ҳам:\n«Тозалаб» туради халқнинг ҳамёнин\nЁзувчилар боғидаги бир йиғинда Абдулла ака: «Баъзан халқ бир киши тимсолида ҳам намоён бўлиши мумкин», деган эди. Бу таърифни Темур, Навоий, Бобур, Фитрат, Қодирий, Чўлпон ҳақида бемалол айтиш мумкин. Бугун шу сафга Ўзбекистон халқ шоири, Ўзбекистон Қаҳрамони Абдулла Ориповнинг ўзини ҳам бемалол қўшиш мумкин. Назаримда, бундай зотлар, ҳатто, тушларида ҳам ўзбек халқи дардини кўрган бўлса керак.\nжурнали бош муҳаррири\nАввалги саҳифа«Ishonch» газетасининг 30 йиллигига байрам табриги\nКейинги мақола90-йиллар ўзбек эссечилиги туркумидан


Хитойда 300 нафар ўқувчи заҳарланди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитойда 300 нафар ўқувчи заҳарланди\t10:16, 21 октябрь 2016\tХитой шимолида 300 дан ортиқ ўқувчилар овқатдан заҳарланишди, улардан 74 нафари касалхонага ёткизилди.\nҲодиса Хэбэй провинциясида содир бўлди. Заҳарланган болалар - 27 та синф болалари. Мактабда умумий ҳисобда 35 та ўқув синфи мавжуд.\nМаълум қилишларича, заҳарланган ўқувчиларнинг ҳаётига ҳеч нарса хавф солмаяпти.\nҲукумат воқеа сабабларини аниқлашга киришган.


Воизлик 19 — Dilkashradio.com\nБизлардан хар биримиз қачонлардир васвасага тушганмиз. Исо Масих ерда яшаганида У ҳам васваса билан тўқнашганини хар биримиз Муқаддас китобдан яхши биламиз. Бу хақида Матто китобининг 4 боби 1 оятида шундай ёзилган:“Ўшанда Исо, иблиснинг синовидан ўтиш учун Муқаддас Руҳ томонидан саҳрога олиб борилди” Худованд Люциферни хам муккамал қилиб яратди. Бироқ Люцифер шайтон деган ном билан хар биримизга яхши танишдир. Люцифер Худога қарши чиқишни танлади. Ўша вақтдан бошлаб у бузилди. Хар биримизга яхши маълумки Шайтон, Одам Атони Худога қарши чиқиши учун, уни васваса қилганди. Энди эса у Исони Худога қарши чиқиши учун, Уни васваса қилишга ҳаракат қилганлиги хақида биз Матто китобининг 4 бобида ўқишимиз мумкин. Раббимиз Исо Масих бизнинг Халоскоримиз бўлмаслиги учун, Шайтон Уни ўз назорати остига олмоқчи эди.\nИсо Масих Худо бўлиши билан бирга сиз билан менга ўҳшаган инсон ҳам эди. У чўлда бўлган пайтида бизлардек оч қолганди.\n“Шунда васваса қилувчи Исонинг ёнига келиб, Унга: агар Сен Худонинг Ўғли бўлсанг, айтгин, бу тошлар нонга айлансин! деди” Шайтон, Исо Ўзини Худонинг Ўғли эканлигини исботлашига мажбур қилишга ҳаракат қиларди.\nШу орқали Шайтон Исога, Худо Унга буюрмаган нарсаларни бажаришни таклиф қиларди. Лекин Раббимиз Исо Масих эса, фақат Унинг Отаси хоҳлаган ва буюрган вазифаларни бажариши учун осмондан ер юзига келганлиги хар биримизга маълум.\nИсо Худонинг Ўғли. У тошларни нонга айлантира оларди, лекин Исо шайтонга қулоқ солмади. Раббимиз Исо, шайтон Унга буюрган нарсаларнинг ҳеч қайсини бажармади. “Исо унга жавобан деди: Тавротда: “Инсон биргина нон билан эмас, балки Худонинг оғзидан чиққан ҳар бир сўз билан яшайди”, деб ёзилган”-деди.\nТанамиздаги жонни қўллаб- қуватлашимиз учун бизга овқат керак бўлади. Бироқ Худованд, овқатдан кўра муҳимроқ нарсалар борлигини бизга айтади. Биз Худонинг Сўзига муҳтожмиз, қайсики ҳақиқатга ва абадий ҳаётга олиб борадиган йўлни кўрсатувчи. Албатта хар биримизниг таналаримиз овқатга муҳтождир. Овқатсиз ҳалок бўлишимиз аниқ. Бироқ, агар биз соғлом танага эга бўла туриб, Худосиз ҳалок бўлсак ва абадий жазодан азоб чексак, буни биз учун қандай фойдаси бор? Биз нафақат таналаримиз ҳаёт бўлиши учунгина овқатланишимиз керак, булардан хам мухимроқ бўлган Худо билан абадий яшашимиз учун биз Худо Каломини эшитишимиз уни ўрганиб ва унга ишонишимиз керак. Матто китобининг тўртинчи бобини ўқиганимизда.Шайтон Забурнинг 90 нинчи саносидан оятларни ишлатганини кўрамиз.\nШайтон Муқаддас Китобдаги Худонинг сўзларини билади, бироқ уларни нотўғри қўллайди. Шайтон одамларни алдаш учун Худонинг сўзларини нотўғри талқин қилади. Шайтон ёлғончи ва алдовчидир. Эҳтиёт бўлинг: шайтон ҳозир ҳам алдашда давом этяпти. У инсонларни алдаб Худованддан узоқлаштиришга ва Худовандга қулоқ солмасликка бошлайди. Азиз тингловчилар доимо Раббимиз каби шайтонга қарши туришга ўрганайлик.


ИнтерФУТБОЛ :: Лига «кенжатой»лари\nРоссия (премьер-лига): «Уфа» - 6 «ёш»\nҲа, Россия элит дивизионида «Краснодар»дан ҳам «ёш»роқ жамоа бор - «Уфа». Бошқирдистон клуби яқиндагина 6 йиллигини нишонлади. Бу жамоа Россия жанубида тузилган клубдан фарқли ўлароқ, ҳали сезиларли ютуқларга эришгани йўқ. Аммо тан олиш керак, Бошқирдистон фахрига айланиб улгурган «Уфа» 3-мавсумки, премьер-лигада муносиб иштирок этяпти. 6 йилдан 3 йили элитада - шунинг ўзи катта натижа эмасми? Муҳими, жамоада тартибли кадрлар сиёсати йўлга қўйилган ва шунга яраша, барқарор тараққиёт кузатилмоқда. Албатта, бу Россия футболи учун қувонарли ҳолат.\nАнглия (премьер-лига): «Суонси Сити» - 105 «ёш»\nРоссия элит лигасида «ёш» иштирокчилар кўп: «Краснодар» ва «Уфа» қатори ўйнаётган «Амкар» ҳамда «Анжи» жамоаларига ўтган асрнинг 90-йилларида асос солинган. Аристократлар юрти Англиядачи? Айни пайт АПЛда иштирок этаётган 20 клуб орасида қайси бири «кенжа ботир»? Англия элит биринчилигидаги аксарият жамоалар XIX асрда «туғилган». ХХ асрда дунё юзини кўрганлари эса атиги 4та: «Челси», «Кристал Пэлас», «Халл Сити» ва «Суонси». Улардан энг «ёши» Уэльс вакили бўлиб, ҳозирда нақ 105 йиллик тарихга эга. Хуллас, 1912 йили тузилган АПЛ «кенжатойи» Россиянинг ҳар қандай жамоасидан «катта»дир. Тўғри, «Суонси» кейинги мавсумдаёқ «кенжа» мақомидан айрилиши мумкин. Чунончи, ҳали 100 «ёш»га тўлмаган «Лидс» ҳозирда АПЛга қайтиш ҳаракатида. Йоркширлик «товуслар» жамоаси тарихи 1919 йили бошланган.\nИспания (примеро): «Лас-Пальмас» - 67 «ёш»\nИспанияда XX аср ўрталарида «туғилган» клублар кўп, «Малага» эса 1994 йили қайта шакллантирилган. Бироқ бу жамоа 1903 йили тузилган «Депортиво Малага»нинг бевосита вориси саналади. Шунинг учун ҳам, Ла-лигада «Лас-Пальмас» «кенжа ботир» мақомида фаолият юритмоқда. Айтганча, Канар ороллари жамоаси ўзига хос тарихга эга: «Лас-Пальмас» иккинчи жаҳон урушидан сўнг 5та клуб бирлашуви натижасида дунё юзини кўрган. Клубнинг замонавий гербида ўша 5та «ота-она»нинг рамзлари акс эттирилгани бежиз эмас.\nГермания (бундеслига): «РБ Лейпциг» - 7 «ёш»\nБундеслигада айни пайт XXI асрда «туғилган» 2та жамоа ўйнамоқда: «Ауди» автоконцерни томонидан молиялаштирилаётган «Инголь-штадт» 13 «ёш»да бўлса, «Ред Булл»га тегишли «РБ Лейпциг» эндигина 7 йиллигини қарши олди. Биламизки, ҳар бир оилада кенжатой алоҳида эркаланади. Бироқ Германия бундес лигасида бундай эмас. «Буқалар» ҳали жуда «ёш» бўлишларига қарамай, немис фанатлари армиясининг нафратига учраб улгуришди. Гап шундаки, германияликлар «РБ Лейпциг»нинг шакллантириш жараёнигаёқ эътироз билдириб, буни мамлакатда футбол қадриятларининг бузилиши сифатида баҳолашганди. Клуб эса бундай муносабатларга парво ҳам қилмаяпти. Ҳарқалай, «пластмасса жамоа» (Германиядаги бош-қа клуб мухлислари томонидан берилган камситувчи лақаб) бундеслигадаги дебют мавсумидаёқ чин «гегемон» - «Бавария»ни дадил таъқиб этганча келаси мавсум Европа Чемпионлар Лигасида ўз кучини синаб кўришга шайланмоқда.\nИталия («А» серияси): «Сампдория» - 70 «ёш»\n«А» сериясининг жорий мавсумида иштирок этаётган аксарият жамоаларга аввалги асрнинг 20-йиллари давомида асос солинган. «Сампдория» эса 1946 йили ташкил этилган ва Италия элит лигасида энг «кичик» клуб ҳисобланади. Тўғри, «Дория» нолдан тузилмаган, балки 1927 йили ташкил этилган «Андреа Дория» ва 1891 йили дунё юзини кўрган «Сампьердаренезе» жамоаларини бирлаштирилиши натижасида пайдо бўлган.\nФранция (лига 1): «Дижон» - 18 «ёш»\nЛига 1да XX асрнинг ярмидан кейин фаолият бошлаган жамоалар кўп. Дейлик, Франция футболининг охирги йиллардаги чинакам «гегемон» клуби - «ПСЖ» ҳам ҳали 50 йиллик юбилейига етган эмас. Париж жамоасига 1970 йили асос солинган. «Дижон» эса Франция элит лигасидаги энг «ёш» иштирокчидир. Бу клуб ҳам бўш жойда ташкил этилмаган, аксинча, унинг фаолияти «Серле Дижон» ва «Дижон» ФКнинг бирлаштирилишидан сўнг бошланган. Нима бўлганда ҳам, «Дижон» мутлақо бошқа жамоа сифатида рўйхатдан ўтган.\nПортугалия (примеро): «Арука» - 65 «ёш»\nПортугалия примероси ёхуд сагреш-лиганинг ҳозирги ўртамиёна ва энг «ёш» иштирокчиси қизиқарли тарихга эга. «Арука» XX аср ўрталарида «Порту»нинг филиали сифатида тузилган ва 50 йил давомида Португалия ҳудудий лигаларида ўйнаш орқари «ака»си олдидаги мажбуриятларини сидқидилдан бажарган. Янги аср бошида эса бетакрор гўзал табиатли шаҳарча (Аруканинг аҳолиси атиги 23 минг кишига тенг) ҳокимияти футбол клуби мавқесини кўтаришга бел боғлади. Шундай қилиб, «Арука» 7 йил олдин илк марта Португалия сегундасига чиқди ва яна 2 мавсумдан сўнг элита иштирокчилари қаторига қўшилди.\nУкраина (премьер-лига): «Олимпик» - 15 «ёш»\nУкраина премьер-лигасидаги энг «ёш» жамоа - «Олимпик» 2001 йили шу номдаги хайрия жамғармаси билан бирга фаолият бошлади. Донецкликлар мавсум-2004|2005да Украина иккинчи лигасида дебют қилишди ва бир неча йил тажриба оширишди. «Олимпик» тарихий мақсади - премьер-лигага чиқиш йўлида ҳам сабр билан иш юритди ва 2013|2014 йиллар мавсумида бу вазифани уддалади. Элит дивизионда эса ҳозирча бақувват ўртамиёнадек таассурот қолдиряпти, аммо чемпионатнинг якуний қисмида дадилроқ ўйнаса, финишга бориб, еврокубоклар йўлланмасини қўлга киритиши ҳам ҳеч гап эмас.


Шавкат Мирзиёев кейинги ҳафта бошида Қорақалпоғистонга келиши кутилмоқда- Kruz.uz\n20:15, 13.08.2019 3067 0 Жамият\n12 август куни Ўзбекистон Республикаси Президенти Шавкат Мирзиёев раислигида видеоселектор йиғилиши ўтказилди. Селектор давомида президент кейинги ҳафта бошида Қорақалпоғистонга бориши режалаштирилганини айтди.\n«Кейинги ҳафта бошида Қорақалпоғистонга боришни режалаштиряпмиз. Давлат маслаҳатчилари бориб келишди ва биз катта режа билан борамиз. Корея ва Хитой элчилари ҳам бўлишади. Икки йилда Қорақалпоғистонда кўп иш қилдик, лекин янада кўпроқ ишлар қилишимиз керак. Бу ҳудудда 333 миллион доллар инвестиция аслида кўп эмас, натижалар анча кўп бўлиши керак.\nОлдин Қорақалпоғистонда тўғридан-тўғри инвестиция 400 миллион долларни ташкил қилиши мумкинлигини тасаввур қила олмасдик. 400 миллион эмас, 4 миллион ҳам бўлмасди ахир. Аммо бунинг иложи борлигини кўряпмиз, шундайми? 150 миллион экспортнинг ҳам имкони бор эканми? Бор экан. Бироқ биз натижаларни икки бараварга орттиришимиз керак.\nҲамма ҳудудлар инвестиция жалб қилиши керак. Инвестицияни фақат вазирлар топмайди-ку, ҳамма ҳаракат қилиши керак», — деб президентнинг сўзларини келтирмоқда Kun.uz мухбири.\n10:32, 22.06.2020 2243\n18:57, 16.06.2020 4313\nҳукумат фармойиши кийимсиз Ўсмир мурожаатлар Давлат хизматлар агентлиги Аёзқалъа ўқув-семинар Оролбўйи Жанабай Садиқов агросаноат Ер ресурслари ва давлат кадастр бошқармаси\n13:23, 08.07.2020 3805


Хьюстондаги оғир атлетика бўйича жаҳон чемпионатида Ўзбекистон терма жамоаси илк медалларни қўлга киритди\nХьюстондаги оғир атлетика бўйича жаҳон чемпионатида Ўзбекистон терма жамоаси етакчиси Иван Ефремов 105 кг вазн тоифасида силтаб кўтаришда энг яхши натижани кўрсатди ва олтин медални қўлга киритди. Бундан сал аввалроқ шу вазн тоифасида “В” гуруҳида яна бир ҳамюртимиз Сардор Дўстмуродов иштирок этди. Унинг елкага олиб кўтаришда 228 кг лик штангани кўтариши яна битта медаль – бронза медалини таъминлади.\nТошкент вилояти Зангиота туманида яшайдиган Иван Ефремов Ўзбекистондаги спорт ихлосмандларига яхши таниш. Бунгача спортчимиз Осиё ўйинларининг кумуш медалини қўлга киритган, Олимпиада ўйинларида 5-ўринни эгаллаган. Ва мана ниҳоят олтин медаль. Бу чемпионатни дунёнинг икки нафар етакчи оғир атлетикачиси Илья Ильин ва Руслан Нуриддинов ўтказиб юбордилар. Россиялик Давид Беджанян бундай қулай фурсатдан фойдаланиши мумкин эди. Бироқ бу содир бўлмади. Тўсатдан беллашувга қозоғистонлик Александр Зайчиков киришди. Ўзбекистон Оғир атлетика федерацияси матбуот хизматининг маълум қилишича, умумий ҳисобда 10 нафар спортчи ғалаба қилиш учун бир хил имкониятга эга бўлган. Шундай мураккаб вазиятда Иван Ефремов муносиб иштирок этди. У ўзининг севимли машқи – силтаб кўтаришда барча учта уринишни бажарди. 183, 187 ва 192 кг лик штангалар унга жаҳон чемпионатининг олтин медалини таъминлади.\nТан олиш жоизки, Иван елкага олиб кўтариш машқида медаль учун кураша олмади ва бунга арзирли сабаблар бор. Иван натижада икки машқ бўйича 8-ўринни эгаллади.\nИкки машқ йиғиндиси бўйича қозоғистонлик спортчи олтин медални қўлга киритди. 2-ўринни россиялик Давид Беджанян, 3-ўринни литвалик Артурс Плешниекс қўлга киритди.\nҲамюртимизнинг юқори натижани қўлга киритгани муносабати билан Ўзбекистон оғир атлетика федерацияси вакиллари, мураббийлар ва терма жамоани тайёрлашга ҳисса қўшган барчани ва албатта мухлисларни чин юракдан муборакбод этиб қоламиз.\nЎта оғир вазндаги беллашувларда яна бир ҳамюртимиз Рустам Жангабоев иштирок этади. Якуний баённомадан кейин Олимпиада лицензиялари ҳақидаги барча маълумотлар аён маълум бўлади.


Сайт маъмуриятидан: Ўзбек спонсорларини америкаликлар билан солиштирсак - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n”Юзга юз минг” кампанияси - 06 April 2007\n04:01 - Сайт маъмуриятидан: Ўзбек спонсорларини америкаликлар билан солиштирсак\nЎтган йилнинг декабрь ойида бошланган “Ҳаракат” журнали ва мухолифатнинг фаолияти учун юрт ташқарисида яшаётган ватандошларимиздан хайрия тўплаш жараёни яхшими-ёмонми, ҳар ҳолда олдинга кетмоқда. Сайтимизда эълон қилинган маълумотлардан кўриниб турибдики, шу кунганча, яъни ўтган тахминан 3 ой ичида, фақат АҚШда, 11 кишидан умумий миқдори 1670 доллар бўлган хайрия тўпланди. Киши бошига тахминан 151 доллардан. Бу кўпми ёки оз?\nЎзбекистонда хайриячилик анъаналари бўлмагани учун бу саволга жавоб бериш қийин. Шу сабабли биздаги бу кичик тажрибани АҚШдаги жарёнлар билан солиштириб кўрайлик.\nШу кунларда матбуотда эълон қилинишича, Демократик партиядан 2008 йилда бўладиган сайловда президентликка номзод бўлишини расман очиқлаган Хиллари Клинтон ва Барак Обаманинг ҳар бири шу йилнинг биринчи уч ойида 25 миллион доллардан хайрия тўплашибди. Шунча пулни Клинтонга 50 минг киши, Обамага эса, 100 минг киши беришган.\nДемак, Клинтоннинг спонсорларидан ҳар бири ўртача 500 доллардан ёрдам берган бўлса, Обаманинг тарафдорлари 250 доллардан ёрдам беришган.\nХиллари Клинтон ва Барак Обама тажрибали фондрайзерлар ёрдамида жуда катта кампаниялар олиб боишаётганини, бизнинг бундай қилишга, ҳозирча, на имкониятимиз на тажрибамиз борлигини ҳисобга олсак, биринчи қадамимизни мувафаққиятли, деб баҳолаш мумкин.\nБизга ёрдам қўлини чўзганларга яна бир марта миннатдорчилик билдириш билан бир қаторда, бошқа потенциал спонсорлар учун керакли маълумотларни билдирамиз.\nМирзакулов Зулфикор - Ким кимдир? - Who is Who?